
Aruba Doet ta bay tuma luga 
diabierna 15 y diasabra 16 di 
maart 


CEDE Aruba, den cooperacion cu Oranje Fonds, lo 
ta organisando Aruba Doet pa di 13 aña consecuti- 
vamente. Esaki ta un otro oportunidad pa organisa- 
cionnan social eherce un trabao pa of organisa ac- 
tividadnan social pa nan grupo specifico cu ayudo 
di boluntarionan. 


Riba diabierna 15 y diasabra 16 di maart 2024, CEDE Aruba 
en cooperacion cu Oranje Fonds ta organisa Aruba Doet, 
e accion boluntario mas grandi na Aruba. 


ARUBA DOET a cuminsa na aña 2013 bao iniciativa di 
Oranje Fonds. Bao nombernan di NL Doet, Aruba Doet, 
Bon Doet, Cura Doet, Statia Doet, Saba Doet y SMX Doet, e 
seis iniciativanan aki ta pone trabao boluntario den spotlight 
y stimula tur hende pa pone man na obra pa un of parti di 
dia. Asina Oranje Fonds hunto cu miles di organisacionnan 
social y partnernan manera CEDE Aruba ta organisa e ac- 
cion boluntario mas grandi den Reino. 


Boluntarionan ta e motor tras di hopi organisacionnan social. 
Cu Aruba Doet, CEDE Aruba y Oranje Fonds ta demostra 
con importante ciudadanonan activo ta pa comunidad. Banda 
di esey ARUBA DOET ta aporta na e bon imagen di trabao 
boluntario y ta ilustra con dushi esaki por ta. 


Na 2021 nan a haya 2.600 boluntario y 191 proyecto, na 2022 
mas di 3.200 boluntario a duna un man na 189 proyecto 
na Aruba y na 2023 nan a haya casi 4.000 boluntario y 194 
proyecto. Naturalmente na 2024 nan kier pa mas hende ta 
activo durante e dianan di Aruba Doet. 


Oranje Fonds ta e fondo mas grandi riba tereno social y 
ta demostra e miho parti di Reino. Pa aña Oranje Fonds 
ta inverti mas o menos €30 miyon den organisacion y ini- 
ciativanan cu ta reforsa e lasonan social na Hulanda y e 
parti Caribense di Reino. Rey Willem-Alexander y Reina 
Maxima ta e pareha protector di e fondo aki. Bishita www. 
oranjefonds.nl pa mas informacion. 


CEDE Aruba ta un organisacion cu ta duna sosten na desar- 
oyo y co-financiamento di programa y proyectonan den sec- 
tor social. E programa y proyectonan aki ta wordo introduci 
y realisa pa non-governmental organizations (ngo’s). Na 
Aruba tin hopi NGO’s cu ta haci nan esfuerso pa mehora 
e facilidadnan social pa comunidad. CEDE Aruba ta yuda 
NGO’s cu desaroyo y financiamento di tur sorto di proyecto 
duradero. Bishita www.cedearuba.org pa mas informacion. 


Potretnan ta di Aruba Doet su pagina di Facebook. 


Obispado di Willemstad ta bisa cu Iglesia 
Catolico no ta condena Carnaval 


Mediante un comunicado di prensa, 
Obispado di Willemstad a informa cu 
Iglesia Catolico nunca a condena carna- 
val y ta sostene expresionnan artistico, 
cual ta inclui participacion den carnaval. 
E tema aki ta den combersacion inten- 
so den comunidad desde november aña 
pasa cu participacion di Pastoor Jairo 
Maduro den Caiso y Soca Monarch y 
aworaki den carnaval. 


Hopi a critica e decision di e pastoor pa par- 
ticipa den carnaval, pero di otro banda hopi 
a defende tambe y hopi a cuestiona si esaki 
ta permiti y kico Obispado tin di bisa. Final- 
mente Obispado di Willemstad a vocifera nan 
sosten pa carnaval, pero ta urgi pa drecha e 
degradacion cu tin den e celebracion aki pa 
medio di baile- y disfraznan indecente y can- 
cionnan cu letranan inapropia. 


“E posicion Catolico no ta cu carnaval ta malo 
riba su mes. E tumba, calypso, soca, elecci- 
onnan di Prins y Pancho, Rey y Reina, tra- 
henan creativo cu hopi biaha ta keda asocia cu 
temporada prome cu cuaresma, tin cu yuda 
nos mantene presente cu tin un tempo pa 
diberti na un manera sano y un tempo di re- 
flexion profundo. Den carnaval a keda dem- 
ostra e capacidad artistico di nos hendenan pa 
medio di creatividad cu a keda presenta tanto 
pa disfraznan, roadpiece y carosa,” e comuni- 
cado ta remarca. 


E Obispado ta sigui splica cu Iglesia Catolico 
ta sostene arte y ta encurasha pa yuda, special- 
mente e muchanan, pa desaroya e capacidad- 
nan aki, sin importa den ki forma of manera e 


expresion aki por bin. 


E Obispado ta remarca cu Catoliconan cu ta 
participa den carnaval no mester lubida ariba 
kico realmente carnaval mester ta y mantene 
un bon comportacion moral durante e perio- 
do di celebracion cultural aki. 


“Obispado di Willemstad ta indica cu Evan- 
gelisacion no ta nifica solamente resa pa otro 
y ta testigo di balornan autentico. E ta nifica 
tambe ta visibel den e aspectonan cultural aki, 
tumando risiconan prudente den nomber di 
Dios ofreciendo nos presencia, bida y com- 
portacion cu ta yuda halsa norma- y balornan 
di nos comunidad,” e comunicado a finalisa. 


Relaciona na e publicacion di e comunicado 
aki, Pastor Jairo Maduro pone ariba rednan 
social pa “hende stop di keha cerca Obispo,” 
referiendo na esnan cu no ta di acuerdo cu 
su participacion den carnaval y cu ta manda 
kehonan cerca Obispo tocante esaki. 


Stichting Parkietenbos ta denuncia huma y 
holor malo saliendo for di dump atrobe 


Diadomingo merdia te cu anochi y ayera 
dialuna mainta habitantenan di e bari- 
onan den bisindario di e Dump di Parki- 
etenbos a sinti holo masha stinki y huma 
cu tabata bin di e Dump di Parkietenbos. 


Durante dia bisiñanan tabata puntra otro si 
nan tambe ta hayando e holo malo. A bin 
resulta cu for di Buena Vista, Parkietenbos, 
Simeon Antonio te cu e ultimo cas riba Bucu- 


tiweg a haya e huma cu holo malo aki cu taba- 
ta sali di e Dump di Parkietenbos MAINTA 
TREMPAN. 


Stichting Parkietenbos a yama Serlimar pa 
puntra kico ta wordo haci riba e tereno di 
Dump pero ningun hende tabata tuma e tele- 
fon. Bisiñanan ta hopi rabia y lo bay cuminsa 
vigila ta kico pasando. 

AGDA: “Esaki ta un falta di respet y un insulto pa nos miembronan, 
nos directiva tabata un partner di mas di un decada di ELMAR” 


Asociacion 
di 
Gasolin 
Dealers di Aruba “AGDA” 
mediante un comunicado 
pa prensa a duna nan ban- 
da di medaya di loke ta 
trata e stop di bendemen- 
to di e servicio coriente 
pre-pago na nan gasolin 
stacion, di otro banda, 
ELMAR a señala na Bon 
Dia Aruba cu e intencion 
di lansamento di Pay.Aw 
tabata pa introduci un 
opcion di pago adicional 
na nan clientenan cu ta 
prefera transaccion on- 
line. 


AGDA a sigura cu e decision 
unanimo, pero lamentabel cu 
nan a haya su mes pa tuma 
dia 1 di februari 2024, no ta- 
bata un decision facil, pero si 
uno necesario. 


Den e documento nan ta 
indica cu “for di augustus 
2012 miembronan di AGDA 
a bin ta coopera cu ELMAR 
pa asina yuda ELMAR pa 
brinda coriente Pre-Pago na 
e comunidad di Aruba. Esaki 
inicialmente den forma di 
un programa piloto, despues 
a bay over na un acuerdo cu 
ELMAR caminda cu miem- 
bronan di AGDA lo a bira 
partner exclusivo di ELMAR 
den benta di nan coriente 
Pre-Pago.” 


Nan ta menciona cu ELMAR 
su unico costo pa e bende- 
mento di coriente Pre-Pago 
tabata nan programa y train- 
ing, e gasolin stacion mes 
mester a cumpra un extra 
laptop, printer y suministra 
su mes cu papel tambe como 
recibo pa e clientenan di EL- 
MAR y nan miembronan lo a 
bende e producto di ELMAR 
na comunidad, ricibiendo 
un comision dependiendo di 
volumen di benta. 


“Desde 2017 pa awor e gas- 
tonan pa yuda ELMAR cu e 
benta di coriente Pre-Pago 
ta sigui subi sin cu ELMAR 
ta tuma nota di esaki, a pesar 
cu AGDA continuamente a 
acerca ELMAR pa discuti es- 
aki. ELMAR continuamente 
ta ahusta su prijsnan a base 
di cu prijs di crudo ta subi of 
algo otro. AGDA su miem- 
bronan no tin e luho ey paso 
ta gobierno ta dicta nos mar- 
gen di ganashi.” Nan a señala. 
Un ehempel di e subida di 
costo pa por brinda e servicio 
di bende coriente Pre-Pago ta 
cu salario di trahado a subi, 
coriente a subi y gastonan 
bancario a subi drasticamente 


pa nan miembronan (y tur 
otro comerciante na Aruba) 
ora pago ta ser haci via carchi. 


Nan a splica e situacion cu 
nan ta confrontando actual- 
mente, mediante e siguiente 
ehemplo: 
Si un cliente cumpra 100 flo- 
rin di coriente na un gasolin 
stacion, e swipe esaki cu e 
carchinan 
nobo 
(Master- 
card), esaki ta conduci na un 
gasto immediato pa e stacion 
di entre 2.7% pa 3.99% (de- 
pende di e banco) cu banco 
ta kita for di e gasolin stacion. 
For di e cliente su cuenta di 
banco ta kita e suma di 100 
florin, pero e suma cu nos 
miembro ta ricibi riba su 
cuenta di banco ta 96.01 flo- 
rin, pues aki ta surgi e prome 
perdida pa e gasolin stacion di 
3.99 florin riba cada 100 flo- 
rin di coriente. 


“Pero nos miembro si mester 
paga ELMAR 100 florin, aki 
ta surgi e di dos perdida pa e 
gasolin stacion di 3.99 florin, 
sin conta e gasto pa e trans- 
feri e placa aki pa ELMAR. 
ELMAR ta paga e gasolin 
stacion 3 florin of 2.50 florin 
na comision y esey ta haci cu 
e gasolin stacion su perdida 
ta un poco menos, pero ta 
keda un perdida di 4.98 flo- 
rin pa cada 100 florin di cori- 
ente Pre-Paga haci. Dus no 
solamente nos miembronan 


mester bende e producto di 
ELMAR, pero tambe mester 
financia ELMAR su opera- 
cion di benta na ELMAR su 
clientenan.” 


Nan ta enfatisa cu asina mes 
despues di tanto contratiem- 
po, nan miembronan a keda 
coopera cu ELMAR, pa e co- 
munidad di Aruba, “pa asina 
facilita e benta na Aruba y 
comunidad por a cumpra 
coriente Pre-Pago cerca nos 
miembronan, pero cu e reali- 
dad di e gastonan bancario y 
otro gastonan cu nos miem- 
bronan ta enfrentando, lasti- 
mamente esaki pa hopi tem- 
po caba no ta posibel mas.” 


Pa loke ta trata nan comu- 
nicacion cu ELMAR, nan ta 
señala cu pa hopi aña AGDA 
ta purba convence ELMAR 
di e situacion dificil di nan 
miembronan cu benta di e 
coriente Pre-Pago, “pero e 
unico interes di ELMAR 
semper tabata di su mes.” Na 
september 2022 AGDA a sin- 
ta pa ultimo bes cu ELMAR 
pa purba ahusta e acuerdo 
cu a termina na 2018., den e 
encuentro aki cu directiva di 
ELMAR, despues di a reitera 
cu nan miembronan no por 
keda bende coriente Pre-Pa- 
go cu perdida, nan a ser bisa, 
sin ningun emocion, cu EL- 
MAR ta perdiendo placa cu 
nan acuerdo y cu nan lo ta 


buscando un alternativa pa 
elimina e bendemento na e 
gasolin stacion. 


“Esaki ta e manera cu nos 
compania estatal di coriente 
ta trata su partner den e benta 
di coriente Pre-Pago di mas 
di 10 aña?” Nan ta puntra. 
Despues di e reunion aki a 
purba na varios ocasion di 
yega back na mesa via e-mail, 
carta etc. tur intento a keda 
sin ningun reaccion di parti 
di ELMAR, segun loke nan ta 
declara. 


“Por fin tabatin señal di 
bida di parti di ELMAR ora 
cu dia 31 di januari 2024, 
despues di 4or di atardi, EL- 
MAR ta manda AGDA un 
carta avisando cu desde e dia 
siguiente, esta 1 di febru- 
ari 2024, coriente Pre-Pago 
lo por ser bendi na comu- 
nidad di Aruba pa medio di 
Pay.aw di SETAR y cu awor 
nan kier AGDA bin sinta na 
mesa cu ELMAR. Esaki ta un 
falta di respet, un insulto pa 
nos miembro nan di AGDA 
y nos directiva cu tabata un 
partner di mas cu un decada 
di ELMAR. Un sentimento 
cu cualkier persona den nos 
sapato lo por comprende ora 
di ser trata asina aki. Asina 
mes AGDA su miembronan 
a sigui bende coriente Pre- 
Pago dia 1 di februari 2024. E 
mesun atardi di dia 1 di feb- 


ruari 2024, den un reunion di 
urgencia nos miembresia den 
su totalidad a dicidi cu te aki 
nos a yega, awa a pasa hariña 
y nos no por sigui bende EL- 
MAR su producto na un per- 
dida mientras cu e trato ricibi 
di ELMAR ta indicacion cu 
nan no tin aprecio ni respet 
pa nos.” 


Pa finalisa, nan ta expresa cu 
nan organisacion y su miem- 
bronan ta keda profesional y 
nan lo ta keda habri pa ne- 
gosha cu un y tur inclusi- 
vamente cu ELMAR, pero 
pa awor nan decision ta keda 
firme. 


Mientras tanto, Bon Dia 
Aruba a puntra na ELMAR 
tocante e trato cu Pay.Aw, si 
tabatin beneficio pa ELMAR 
pa cambia for di e gasolin sta- 
cion? Kico tabata e motiva- 
cion pa haci e cambio? 
Ayera PR di ELMAR, Audrey 
Croes a sigura cu “ELMAR 
no a scoge pa termina e servi- 
cio di pago na gasolin stacion, 
AGDA a suspende e servicio 
aki sin notificacion previo. 
ELMAR a introduci un al- 
ternativa nobo di servicio di 
pago pa nos clientenan cu ta 
prefera transaccion online, e 
intencion tabata pa esaki bira 
un opcion di pago pa nos cli- 
entenan.” 

Tecla Hernandez-Kelly: “Eigenlijk SMAC no mester a lanta, SMAC por 
a keda su cas trankil” 


Den un entrevista cu pres- 
idente di SAC (Stichting 
Arubaanse Carnaval), Sra. 
Tecla Hernandez-Kelly ta 
conta Bon Dia Aruba di su 
trayectoria como miem- 
bro y presidente di SAC, 
su punto di bista a riba e 
cambionan relaciona cu 
carnaval y den ki direc- 
cion e ta mira carnaval ta 
bay den futuro. 


Tecla a cuminsa su trabao 
como boluntario den e fun- 
dacion di SAC cu un edad 
hopi jong, cu su 22 aña el a 
cuminsa yuda como bolun- 
tario y tabata yuda busca can- 
didata pa reina di districto di 
Oranjestad. 


E tabata traha hopi den e parti 
di carnaval hubenil te cu mas 
o menos añanan 80. Den e 
añanan aki el a haya e opor- 
tunidad pa drenta den e gru- 
po cu ta organisa e paradanan 
grandi, algo cu e tabata desea 
pasobra den e grupo aki e por 
vocifera su opinion y ideanan 
mas fuerte. 


El a conta na prome instante 
el a cuminsa como assistent 


di defunto Milo Croes, ex- 
presidente di SAC. Na aña 
2003 Sr. Croes a retira como 
presidente di SAC y durante 
un eleccion pa presidente 
Tecla a gana y a cuminsa su 
rol como presidente di e fun- 
dacion organisando carnaval. 


El a remarca cu a pesar cu 
SMAC ta e organisacion cu ta 
encarga cu carnaval aworaki, 
SAC t’ey ainda. El a indica cu 
ya caba un biaha nan a pidi pa 
SAC bolbe organisa carna- 
val, pero e minister encarga 
e tempo ey, a nenga nan peti- 
cion. 


Na 2014 SAC a bringa pa 
sigui cu nan tarea, pero na 
final a destitui SAC como 
e fundacion organisador di 
Carnaval y asina SMAC a 
lanta y a asumi e rol aki. 


“Ami a sigui di 2003 te cu 
2014, mi a keda fungi como e 
president di SAC y na modo 
di papia te cu awe, y tanten cu 
SAC t’ey mi t’ey y si mi tin 
cu bay, mi tin cu bay pasobra 
ami tampoco no ta keda pa 
semper,” Tecla a resalta. 


E cambio di SAC pa SMAC, 
el a splica, a bin pasobra hopi 
tabatin e pensamento cu SAC 
tabatin hopi placa, pero e re- 
alidad tabata cu SAC no ta- 
batin placa. E placa cu SAC 
tabata ricibi, el a sigui splica, 
tabata di sponsor y e placa ey 
tabata wordo inverti back den 
carnaval. 


El a conta cu tempo nan aya, 
compara cu aworaki e tabata 
mas dificil pa haya regalo y 
donacionnan for di comer- 
ciante- y entidadnan pa duna 
como premio na ganadornan 
di eventonan di carnaval. 


Pero na mesun momento el a 
enfatisa cu e ta contento si di 
mira cu aworaki comercian- 
tenan ta mas habri pa partici- 
pa y yuda den carnaval cu nan 
aporte, sea ta financiero of di 
otro forma. 


Calypso y Roadmarch Con- 
test 
Bao SAC Aruba tabata con- 
oce Calypso y Roadmarch 
contest, un di e eventonan 
mas gusta y popular di tem- 
porada di Carnaval. 


Tecla a conta cu na 2014, di- 
funto musico Antoni Gario 
a cuminsa pone presion cu 
mester cambia e Calypso 
y Roadmarch pa Soca. Un 
cambio cu Tecla no tabata di 
acuerdo cune, pasobra Soca 
no tabata algo di Aruba. 


“Mi tabata purba splic’e cu 
Aruba no ta un isla di Soca, 
pero Aruba ta un isla cu a 
traha su mesun cantica. Nan 
ta bisa Roadmarch no ta un 
genre, pero ken a bisa cu nos 
ta bay riba genre, e no a bay 
riba genre, el a bay pasobra 
Aruba mester un cantica y 
nos a pone yama Roadmarch 
pa asina hende por cana cune 
riba caminda,” el a splica. 


El a agrega cu como presiden- 
te cu hopi aña di experiencia 
organisando carnaval el a ad- 
verti esnan cu tabata pidi pa 
e cambio aki cu dia nan pone 
Soca, e canticanan ta muri. 


“Mi a bisa nan boso ta mata 
nan. Mi no tin nada contra 
niun cantica, pero e cantican- 
an cu nos ta yama Roadmarch 
di tur e añanan bo ta wak cu 
ora un Roadmarch sali e ta pa 
tur hende. E ta un cantica cu 
no tin hopi palabra dificil y ta 
bin cu su baile,” el a indica. 


Aworaki, lamentablemente e 
evento aki no ta mesun popu- 
lar cu añanan anterior, tempo 


di SAC, y e cambio tan spera 
ey “a sigui daña cos” 


“A bin Caiso cu Soca. Morto. 
Esey bo kier esey bo ta haya, 
loke bo wak ta loke bo ta 
haya. Aruba a mustra caba cu 
e no kier esey. Nos tempo di 
SAC nos tabatin Joe Laveist 
Ballpark rand rand. Bo mes- 
ter sa kico e pueblo kier. Esey 
ta loke Aruba ta gusta,” el a 
remarca. 


Cambio 
Cambio ta inevitable berdad. 
Tecla ta conta cu tempo di 
defunto Sr. Milo Croes, re- 
inanan semper tabata bisti na 
blanco cu handschoen largo 
y tabata cana pa competi pa 
e corona di reina di carnaval. 
Algo cu a keda asina pa hopi 
aña, te ora cu un persona a 
bin cu algo diferente y tur a 
sigui e cambio aki. 


Asina poco poco e cambionan 
tabata bin aden, y a pesar cu 
tin cambionan cu tabata pa 
bon, algun no. Tecla a splica 
cu mientras cu nada malo 
no tabata pasa, e tabata bon, 
pero asina algo pasa, mester a 
pone stop na cierto cosnan y 
trece cambio atrobe cu e meta 
pa mehora y engrandece car- 
naval. 


Pa loke ta futuro, unda Tecla 
ta mira carnaval, el a enfatisa 
cu for di su punto di bista e ta 


kere u nan tin cu traha duro 
riba dje si Aruba kier sigui 
celebra carnaval. 


El a splica cu tempo cu e por 
a keda, e pueblo no a sostene 
y aworaki tin tanto cos ta pasa 
cu ta pone un nubia negativo 
ariba celebracion di carnaval. 


“Tur cos tabata hinca den 
otro y e tabata lora. E aña ki 
wak cuanto cos a pasa, hopi 
cos. Maske e president actual, 
mi sa y mi a wak e ta purba 
haci su best, el a purba, pero 
asina mes bo ta haya bo den 
cos. Nan tabata bisa cu ora 
SAC bay pleitamento ta caba, 
pleitamento no ta caba nun- 
ca,” el a bisa. 


Por ultimo, Tecla ta indica cu 
un problema cu tin aworaki 
ta cu un president no ta keda 
largo. Tempo di SAC tabatin 
critica pasobra e fundacion 
tabatin e mesun president pa 
hopi aña, pero dos aña no ta 
suficiente. 


“E carnaval di e aña aki ta e 
ultimo pa e presidente cu tin 
aworaki, otro aña ta bay tin 
otro cu tin cu cuminsa full di 
nobo, trece cambio pa daña 
cos of drecha cos. Mi no sa. 
Mi wak e presidentnan cu a 
bay, niun a haci nada drechi. 
Niun di e cuaternan cu a bin 
despues di mi,” el a remarca. 

Cobra turista pa awa sushi... 
Y nos mes anto...? 


Tempo cu a introduci un impuesto ‘ambien- 
tal’ riba cada turista cu keda na un acomo- 
dacion turistico na Aruba, e pregunta logico 
tabata kico lo bay haci pa medio ambiente 
na Aruba cu e recursonan ey. E contesta di e 
promer mandatario di e tempo ey tabata laga 
hende babuca: “Nada, ta djis pa nos tin mas 
placa den caha di gobierno.” Ora a surgi pre- 
gunta tocante e decision aki, sorpresivamente 
un di e representantenan di e sector turistico 
mes a purba calma rabia y sorpresa di su cole- 
ganan empresarial den e dialogo, declarando 
cu “Never mind e tema aki, nos a bay di acu- 
erdo caba cu MinPres...” Esey lo tabata anto 
den un ‘backroom meeting’, sin demas rep- 
resentante di e gremionan empresarial. Vaya 
manera di haci negoshi, pero esey ta al fin y 
al cabo, e manera cu politica ta anda cu e tipo 
di tema aki. Asina a bin legislacion pa camber 
turistico y carrental cu tabata aparenta ‘am- 
biental’, pero esey mas pa gaña hende, sin cu 
un dia a usa un miserable cent preto pa haci 
cualkier cos riba tereno ambiental. Tur e placa 
a bay den e ‘grote pot’ pa keda desperdicia den 
cubri gasto regular, cu e tempo ey tabata asina 
astronomico, cu gobierno Hulandes a dicidi 
di interveni pa evita mayor desastre. 
Awor, pakico henter e storia aki? Pasobra 
atrobe ta tende cu gobierno ta pensa di cana 
e caminda facil di laga turista paga pa algo 
cu no ta toca turismo so, sino henter comu- 
nidad. E idea lo ta pa introduci un impues- 
to extra riba cada turista, di supuestamente 
US$35, cu lo ta entre otro un contribucion 
pa e instalacionnan di purificacion di awa su- 
shi. Pero turista no ta pro- 
duci awa sushi so, sino parti di e desperdicio 
solido (papel, plastic, etc.) tambe. E intencion 
ta pa cobra nan e ‘fair share’ den esey tambe? 
Dentro di e filosofia di, na Hulandes, ‘de ver- 
bruiker betaalt’ (esun cu ta usa ta paga) esey lo 
no ta mas cu husto? Por ta cu esey ta corecto, 
pero ta necesario cu aki algun tempo cada 
turista cu yega Aruba riba diferente website 
a tuma nota caba di e lista largo di asunto na 
cual nan ta contribui den loke cualkier em- 
presa di e sector ta cobra pa nan estadia? Nos 
tin caba ‘environmental tax’ y ‘health tax’ y 
sigui den e rumbo aki por resulta den mal 
propaganda pa nos isla. Laga nos 
bisa si cu for di un vision di ‘educacion’ di 
nos bishitantenan por ta positivo pa haci nan 
consciente di e aspectonan ambiental cu cerca 
nos ta hunga un papel importante y urgente, y 
di ki manera nan ta contribui. Di tur manera 
aki poco tempo na hopi destinacion turistico 
e bishitante ta bay paga pa e tipo di asunto aki. 
Sin embargo, en general un empresa ta cana 
conta tur hende ta ki gasto specifico ta forma 


e factura total cu ta presenta na nan? Esey lo 
ta carece di logica, y ta surgi otro pregunta 
tambe. 
Pero kico realmente ta haci? 
E discusion encuanto contribucion di e usu- 
ario, pa mas husto cu e por ta, ta pega riba e 
pregunta: Y kico ta haci cu tur e aporte aki, 
digamos di ciudadano y di bishitante? Por lo 
pronto e contesta ta hopi simple: nada... Nos 
no tin siquiera un ley general di regulacion 
ambiental cu por sirbi di cuadro general pa 
legislacion mas specifico. Y pakico nos no tin 
e tipo di ley aki? Nos no mester bay leu pa 
esey: e dos partidonan cu a domina goberna- 
cion durante mas di 30 aña a demostra sem- 
per un desgana grandi pa bin cu cualkier ley, 
pasobra esey ta limita automaticamente nan 
espacio di maniobra, pa complace cualkier 
empresa cu lo ta desea di establece na Aruba, 
basta ningun hende bin stroba nan. Aki nos 
por mira un paralelo cu ley di ordenamento 
teritorial, unda falta di cumplimento cu ley, 
cu gobierno mes como ‘pecador’ a hiba na 
problema grandi. Basicamente e filosofia di 
tur nos gobiernonan tabata y ta ainda pa crea 
lo menos ley posible, pa keda cu un espacio di 
maniobra optimal ‘pa haci y deshaci’. Nos ta 
cosechando e frutonan amargo di e manera di 
anda cu gobernacion aki. E 
ehemplo mas grandi di e manera di opera 
aki ta e industria petrolero, cu a bin te bay 
despues di casi 100 aña y nunca a conoce 
legislacion specifico cu, por ehemplo, por a 
obliga e operador pa laga e tereno industrial 
atras na un manera cu por usa esaki pa otro 
actividad. Tambe nan a basha huma riba e po- 
blacion cerca di e refineria, causando tur tipo 
di enfermedad causa pa contaminacion, unda 
gobierno mes a yuda pa nunca duna cuenta 
publico, scondiendo e estadisticanan di San 
Nicolas pa loke ta e.o. enfermedad respirato- 
rio y cancer. 
Tur esey ta trece nos atrobe na e situacion 
actual. Gobierno por actua den pura awor, 
cobrando turista un contribucion pa paga pa 
procesa awa sushi, pero nos no a mira ainda 
ningun propuesta di ley cerca Raad van Ad- 
vies. Ta di supone cu ainda mester cana tur e 
caminda legal ey anto. Si logra esey mes, tin 
dos cos cu nos no lo mira. Uno, legislacion 
ambiental general, pa motibonan splica. Dos, 
ta tira tur cos riba e turista pa evita perdida 
electoral, cobrando e ciudadano pa su con- 
tribucion. Di e manera aki tambe lo no yega 
nunca na resolve otro problema ambiental 
manera e situacion di desperdicio solido, 
sigur despues di ciere di Parkietenbos. Pero 
esey den un otro edicion. 

Aruba Food & Beverage Association ta clarifica malentendido di salario 
durante conferencia di prensa 
Sigurando informacion corecto den medio di speculacion 


AFBA por a tuma nota 
di informacion incorecto 
circulando relata na un 
entrevista cu a tuma luga 
despues di nos ultimo 
press conference ariba 30 
di januari 2024 na unda 
nos enfoke tawata ariba e 
“labor shortage issue”. 


Den un comunicado di pren- 
sa, AFBA a aclaria cu locual a 
menciona ta e caso di locual 
1 miembro mester a haci pa 
por a sigura su mes un dish- 


washer. Esaki sigur a wordo 
saca for di contexto. 


AFBA ta subraya su compro- 
miso pa apoya pa salario hus- 
to den tur sector di cuminda 
y bebida y ta ahusta su mes cu 
e norma nan estableci den e 
mercado. 
Pa tur pregunta, duda, of co- 
mentario relata na e asunto 
aki, por fabor tuma contacto 
cu AFBA na info@aruba- 
foodandbeverage.org. 


Continuacion di ampliacion di orario di servicio di ELMAR pa clientenan di SmartUp 
Prepaid: 
Facilitando Transaccion Personal y Garantisando Continuidad di e Servicio 


Entrante dialuna, 5 di 
februari, y continuando 
durante e siman aki, e su- 
cursalnan di ELMAR na 
Oranjestad y San Nicolas 
lo keda habri te cu 8:00 pm 
pa e Clientenan di Smart- 
Up Prepaid cu ta prefera 
un transaccion personal 
pa por recarga nan meter 
SmartUp. 


Cu excepcion di diaranson, 7 
di februari, e orario di servi- 
cio ta te cu 4:00 pm na EL- 
MAR San Nicolas debi na e 
parada di carnaval den e area. 
Durante e siman aki, lo sigui 
informa tocante e ahuste di 
orario di servicio durante e 
weekend. 


ELMAR ta compronde e im- 
portancia di ofrece diferente 
opcion di pago cu ta adapta na 
e preferencia di su clientenan 
di SmartUp. Pa e motibo aki, 
ELMAR ta determina pa con- 
tinua busca un solucion pa 
nos clientenan. Actualmente 
ELMAR ta trahando activa- 
mente pa consultando riba 
mas alternativo pa su clien- 
tenan di SmartUp Prepaid. 


ELMAR su clientenan di 
SmartUp Prepaid por keda 
trankil cu si ricibi notifica- 
cion despues di 8:00 pm cu e 
cantidad di kWh ta cabando, 
nan meter Prepaid lo con- 
tinua suministra coriente te 


cu 8:00 am, dunando asina 
e oportunidad pa pasa pa re- 
carga su siguiente mainta na 
sucursal di ELMAR. 


Adicionalmente, ELMAR ta 
encurasha su clientenan di 
SmartUp Prepaid cu ainda 
tin un meter STS (manual of 


cu keypad) pa uza e oportuni- 
dad aki pa recarga nan cuenta 
na un di nos sucursalnan. 


ELMAR ta mantene su com- 
promiso pa sigui informa su 
clientenan tocante e desaroy- 
onan y avansenan durante e 
proceso aki. Pa mas informa- 
cion, por tuma contacto cu 
nos Departamento di Cus- 
tomer Service na 523-7100 
of customerservice@elmar. 
aw durante siman te cu 8:00 
pm y durante weekend te cu 
4:00 pm. Nan ta gradici tur 
nos clientenan di SmartUp 
Prepaid pa nan comprension 
mientras nan ta trahando 
duro pa atende cu e asunto 
aki. 


Minister Geoffrey Wever: 
Prome paso pa traha un Koopkrachtmodel pa Aruba 


Ayera, 5 di februari 2024 
Minister Geoffrey Wev- 
er y Departamento di 
Asuntonan Economico di 
Aruba a tene un reunion 
digital 
cu 
Economisch 
Bureau Amsterdam riba 
e proyecto pa traha un 
“koopkrachtmodel”. 


Un “koopkrachtmodel” ta 
un instrumento di maneho 
pa midi e posibel impacto di 
maneho riba e poder di com- 
pra di hogarnan na Aruba. 
Pais Aruba actualmente no ta 
dispone di un modelo asina. 


E proyecto ta consisti di dos 
fase. E prome fase ta encera 
traha e modelo y lo tin un du- 
racion di 9 siman. Fase dos ta 
trata di ofrece training na di 


Departamento di Asuntonan 
Economico, Comercio y In- 
dustria den uso di e “koop- 
krachtmodel”. 


Durante e reunion cu Econ- 
omisch Bureau Amsterdam 
a elabora ampliamente riba 
e cuatro stapnan necesario 
pa traha un “koopkracht- 
model” pa Aruba. E prome 
stap ta pa defini un cantidad 
di hogarnan, “voorbeeldhuis- 
houdens” cu ta un refleho 
di tur hogarnan na Aruba. 
Despues Economisch Bureau 
Amsterdam lo inventarisa e 
maneho relevante existente 
di Aruba cu ta afecta e poder 
di compra. Di tres stap ta de- 
termina e ingreso disponibel 
pa e hogarnan aki. Por ultimo 
lo combina e stapnan aki cu 


e desaroyo di inflacion y sala- 
rionan. Economisch Bureau 
Amsterdam ta premira di tin 
un prome version di e “koop- 
krachtmodel” den luna di 
maart. 


Un 
meta 
importante 
di 
maneho economico ta pa 
mehora e poder di compra 
di tur ciudadano, segun un 
comunicado di gobierno. Pa 
logra e mehoracion di poder 
di compra ta necesario pa 
tin un instrumento manera 
e “koopkrachtmodel”. Un 
“koopkrachtmodel” ta haci 
posibel pa na un manera 
efectivo implementa maneho 
cu un impacto positivo riba 
e poder di compra na Aruba. 
Como instrumento di mane- 
ho, e “koopkrachtmodel” lo 


contribui na mehoracion di e 
poder di compra. 


“Ta importante cu como Pais 
nos aloca e fondonan nec- 
esario pa yega na un “koop- 
krachtmodel”. Ta un inver- 


sion necesario cu lo aporta na 
tuma decisionnan responsa- 
bel y cu un impacto positivo 
riba e poder di compra na 
Aruba, segun minister Geof- 
frey Wever. 

Mas donacion di organo na Hulanda ta causa un disminucion den 
tempo cu mester warda 


(NLTimes) - Aña pasa, 
hendenan cu mester di 
un organo nobo mester 
a warda un poco menos 
compara cu añanan ante- 
rior, fundacion di trans- 
plante Hulandes NTS a 
reporta den su figuranan 
pa aña 2023. 


Por ehempel, e tempo cu pa- 
shentnan a warda pa un riñon 
a bay di 29 luna den aña 2022 
na 27 luna den aña 2023. E 
tempo pa otro organonan 
tambe a disminui durante 
e periodo aki. Tambe taba- 
tin mas donacion. Un total 
di 1,417 pashent a ricibi un 
transplante di organo, com- 
para cu 1,404 un aña anterior. 
Aña pasa, 292 persona a haci 
un donacion di un of mas 
organo despues di su morto, 
2.5 porciento extra compara 
cu 2022. Den 24 caso, dona- 
cion di organo a tuma luga 
despues di eutanasia. Den 
aña 2022, tabatin 13 donacion 


despues di morto scogi per- 
sonalmente. 


E cantidad di donador cu 
morto cerebral a disminui 
den añanan recien, parcial- 
mente a causa di miho trata- 
mento pa heridanan di cere- 
bro. Sinembargo un tecnica 
nobo cu ta permiti e curason 
bati un biaha mas despues di 
aresto cardiaco of circulato- 
rio, cual ta haci e pashent apto 
pa donacion, a resulta di ta un 
innovacion importante. Den 
aña 2023, tabatin 44 trans- 
plante di curason usando e 
metodo nobo aki. Di otro 
manera, e curasonnan aki lo 
a ser perdi. 


Aña pasa, 533 persona bibo a 
duna un organo of parti di un 
organo na otro persona; 504 
donacion di riñon y 29 biaha 
parti di nan higra. Den aña 
2022, 543 persona a duna par- 
ti di nan curpa den donacion. 
NTS ta mira e disminucion 


aki como un “fluctuacion” cu 
varios causa. E aña aki Min- 
isterio di Salud Publico, Bi- 
enestar y Deporte lo evalua 
e Donor Act nobo, cual ta 
registra bo persona como un 
persona cu no tin obhecion di 
donacion di organo si bo no 
activamente registra cu bo no 
kier ta un donador. 


E fundacion di riñon ya caba 
ta kere cu e “exito di e Do- 
nor Act nobo ta claramente 
visibel.” Segun e fundacion, 
ta un donador ta “birando 
cada biaha mas parti di e stan- 
dard.” Riba dia 1 di januari, 
8.1 miyon persona a ser reg- 
istra como donador. 


Sinembargo cosnan mester 
ta hopi miho, e fundacion 
a bisa. “Nos mester mira cu 
hendenan ta fayece mientras 
nan ta warda pa un riñon of si 
nan no ta transplantabel mas 
a causa di e deterioro den nan 
condicion. 


Test pre-natal por diagnostica virus di herpes peligroso pa baby den 
bariga 


(NLTimes)—E 
test 
di 
NIPT tambe por test pa 
un virus di herpes cu por 
ta peligroso pa e fetus. 
Hende muhenan na es- 
tado por haya e test di 
sanger pre-natal den e 
prome trimester pa test 
pa indicacionnan di sin- 
droma Down, Edwards y 
Patau den nan baby. Awo 
cu estudionan nobo ta in- 
dicando cu tratamento 
por preveni e cytomega- 
lovirus (CMV) transferi 
for di mama pa yiu, in- 
vestigado Brigitte Faas di 
Radboudumc ta pensa cu 
CMV por ser añadi na e 
NIPT screening. 


Casi tur hende ta haya CMV 
den nan bida. E virus ta rela- 
tivamente benigno pa hende- 
nan saludabel, pero e por ta 
hopi peligroso pa baby den 
bariga durante e prome tri- 
mester di embaraso. “E fetus 
ainda mester desaroya com- 


pletamente, y e virus aki por 
stroba esey den un manera 
severo,” Faas a bisa. 


Tur aña, aproximadamente 


1,000 mucha ta nace cu in- 
feccion di CMV durante em- 
baraso. 
Aproximadamente 
180 mucha ta sufri di con- 
secuencianan 
duradero— 


ekivalente na e cantidad di 
mucha cu nace cu sindroma 
Down tur aña. E consecuen- 
cia mas comun di un infecci- 
on di CMV ta perdida di oido 


of doofheid. E virus tambe 
por causa retraso den desar- 
oyo, retraso den crecemento, 
musculonan demasiado ac- 
tivo, of, den mayoria caso 
severo, morto. 


CMV no a ser inclui ainda 
den e NIPT pasobra, te awo, 
ningun tratamento ta posibel. 
Sinembargo, 
investigacion 
nobo ta indica cu droganan 
antiviral por preveni e virus 
ser transmiti for di mama pa 
fetus. 


Faas a subraya cu su inves- 
tigacion no ta suficiente pa 
cuminsa screen pa CMV cu 
NIPT. Un otro investigacion 
siguido ta necesario. “Nos lo 
kier set up un estudio nacio- 
nal den cual nos ta inclui e 
efecto di droganan antiviral,” 
el a bisa. E estudio tambe 
mester mira con pa alcansa e 
hende muhenan cu no a haci 
NIPT. 

Aumento den AOV lo costa 45 miyon florin adicional na Corsou 


(CuracaoChronicle) - Un 
aumento di 100 florin na 
e pension di edad halto 
AOV lo costa gobierno di 
Corsou 45 miyon florin 
adicional, segun e Minis- 
ter di Asuntonan Social y 
Empleo, Ruthmilda Lar- 
monie-Cecilia. 


E medida aki ta forma parti di 
su esfuerso pa provee tur ciu- 
dadano cu un ingreso cu ta 
por lo menos igual na e nivel 
minimo di subsistencia. SVB 
a pidi pa calcula e impacto fi- 
nanciero di e aumento aki. E 
cantidad di persona cu ta rici- 


bi AOV ta aproximadamente 
52,000. 


Intentonan den pasado a ser 
haci via legislacion ap sigura 
cu individuonan cu mini- 
mumloon por gana por lo 
menos e nivel minimo di 
subsistencia, sinembargo e 
esfuersonan aki no a trece re- 
sultadonan concreto te ainda. 
Segun Larmonie-Cecilia, e 
condicionnan economico y 
social actual ta haci dificil pa 
logra e obhetivo aki. 


Dentro di e cuadro di land- 
spakket, dialogo ta andando 
tocante reforma den fon- 
donan social pa asina por 
determina e direccion den 
futuro. Indexacion di AOV, 
cual ta depende riba crece- 
mento economico, tambe ta 
un punto di consideracion. 
Un evaluacion den augustus 
lo determina si e crecemento 
economico ta permiti pa in- 
dexacion, a pesar di reporta- 
henan for di Central Bureau 
of Statistics cu aña pasa su 
crecemento no ta aplicabel. 


Fayonan critico den e 
legislacion y politica pa 
atende polucion di plastic 
na Corsou 


(CuracaoChronicle) - Un 
reportahe publica reci- 
entemente pa Green Phe- 
nix ta enfatisa buraconan 
significante den Corsou 
su legislacion y politican- 
an pa loke ta trata e mane- 
ho di polucion di plastic. 


E estudio aki, funda pa e 
Union Europeo, a revela cu 
Corsou urgentemente tin 
mester di un cuadro me- 
hora legislativo y di politica 
pa efectivamente combati e 
crisis di polucion di plastic ta 
crece. 


E analisis ta indica cu, a pesar 
di e regulacion proponi pa 
prohibi saconan di plastic di 
un solo uso y container di 
cuminda di styrofoam, Cor- 


sou ta falta un metodo com- 
prensivo pa atende polucion 
di plastic. 


Adicionalmente, e reportahe 
ta revela cu mientras e Plan 
di Desaroyo Nacional 2015- 
2030 y e Plan di Politica Am- 
biental 2016-2021 ta recon- 
oce e importancia di maneho 
di sushi sostenibel, legisla- 
cion specifico pa preveni po- 
lucion di plastic ta ausente. 


Ademas, e reportahe ta enfati- 
sa e necesidad pa accion con- 
creto pa traduci e gobierno 
su compromisonan, manera 
expresa durante e “Webinar 
on Single-Use Plastic Prod- 
ucts” den maart 20201, to- 
cante medidanan preventivo 
efectivo. Esaki ta delinea un 


yamado urgente pa Corsou 
fortalece su cuadro legisla- 
tivo, promove colaboracion 


internacional y mehora e po- 
liticanan di maneho di sushi, 
alinenado cu e vision di e Na- 


tional Development Plan. 


FIU: Crecemento explosivo den 
transaccionnan inusual 


(CuracaoChronicle) - E 
unidad di inteligencia fi- 
nanciero FIU di Corsou a 
reporta un aumento sig- 
nificante den e cantidad 
di reportahe di transac- 
cion financiero sospecho- 
so, un moda cu ta visibel 
den añanan recien. 


Segun e reportahenan anual 
cubriendo e periodo di 2020 
pa 2022, presenta na Minis- 
ternan di Finanzas y Husticia, 
e cantidad di reportahe otorga 
na OM a aumenta. Den aña 
2022, FIU a ricibi casi 91,000 
reportahe, un aumento sub- 
stancial compara cu un poco 
mas di 76,000 den aña 2021 
y un aumento drastico cu e 
mas di 40,000 reportahe den 
aña 2019. E crecemento aki ta 
bini principalmente for di e 
sector bancario, oficinanan di 
transferencia di placa y e sec- 
tor di wega di placa tanto on- 
line como fisico, cu e ultimo 


demostrando un aumento re- 
marcabel den aña 2020. 


“Ora nos ta mira e figuranan 
di aña 2019 pa aña 2022, nos 
ta mira e cantidad di reporta- 
he a bira mas cu dobel. Esaki 
ta indica un aumento di vigi- 
lancia dentro di e sector fi- 
nanciero, specialmente entre 
banconan y companianan di 
wega online,” FIu a bisa den 
su declaracion. 


FIU ta distingui entre re- 
portahenan obhetivo y sub- 
hetivo, cu e ultimo basa riba 
sospecha cu e transaccion por 
ta relaciona na labamento di 
placa of financiamento ter- 
orista. Mientras e cantidad 
di reportahe subhetivo a per- 
manece historicamente abao, 
FIU ta enfatisa e importancia 
di e reportahenan aki den e 
proceso di deteccion. 

Despues di dobel homicidio: 
Control riba arma severamente bao presion, segun sindicatonan di polis 
na minister di husticia 


(NLTimes)—E 
control 
riba propietario di scopet 
ta bao presion enorme 
debi na problemanan di 
capacidad den departa- 
mentonan 
policial, 
se- 
gun e sindicatonan di 
polis NPB, ACP, ANPV y 
Equipe a conta Minister 
di husticia Dilan Yesilgöz 
siguiendo e dobel homi- 
cidio na Weiteveen luna 
pasa. Nan kier pa e inves- 
tiga si e supervision riba 
licencia di arma por ser 
transferi na un otro agen- 
cia, AD ta reporta. 


Dia 16 di januari, Richard K. 
a tira y mata e cumpradonan 
di e cas di su mayornan den 
e pueblo di Weiteveen na 
Drenthe y despues a publi- 
ca un video riba red social 
bisando cu el a haci esaki debi 
na preocupacionnan si segu- 
ridad pa su famia. K. tabata 
den conflicto cu victimanan 
Przemyslaw “Sam” Czerni- 
awski (38) y Ineke Mussche 
(44) riba e condicion di e 
cas. E conflicto a cana pa un 
aña, cu intervencion policial 
tumando luga varios biaha y 
varios reportahe di menasa 
registra, incluyendo un me- 
nasa di morto. 


Como tirado di scopet de- 
portivo y cazador, K. tabata 
doño di varios arma licencia. 
E scopetnan cu el a uza pa 
e asesinatonan tabata ilegal, 
pero expertonan a cuestiona 
con polis no a kita su licen- 
cia di arma y no a confisca su 
scopetnan despues di un aña 
di incidentenan serio. Polis ta 
investigando si a comete eror 
interno ora a renoba su per- 
miso. 


E 
reglanan 
rondonando 
propietario di arma na Hu- 
landa a bira hopi mas estricto 
despues cu un tirateo den 
centro comercial na Alphen 
aan de Rijn a resulta den seis 
hende morto na 2011. Na 
2022, e comite Van Dam a 
conclui cu tin hopi tiki con- 
trol cu ta tuma luga den prac- 
tica. E comite a haci varios 
recomendacion pa mienda e 
ley pa haci esaki mas efectivo. 
Na 2020, e tribunal di cuenta 
tambe a yama e control di li- 
cencianan di arma inadecua. 


“Practica ta mustra cu con- 
trol di arma ta bao presion,” 
segun Xander Simonis di 
ANPV a conta AD. Polis no 
por wanta e capacidad ac- 


tual, Nine Kooiman di NPB 
a agrega. “E minster mester 
investiga con nos por sigura 
supervision of inverti den su- 
ficiente hende den polis, of, 
di ta necesario, busca ayudo 
for di otro partido, manera 
Defensa,” Kooiman a bisa. 
“Nan tin e conocemento y 
talento interno den e tereno 
di arma.” 


Minister di husticia a conta 
AD cu e ta tuma e yamado di 
e sindicatonan “hopi serio.” 


Actualmente e ta conduci- 
endo un investigacion am- 
plio den e sistema di arma. 
“Ta bon pa sa cu e funcion 
policial actualmente ta bao 
inspeccion. E tareanan di 
polis tambe ta bao examina- 
cion, incluyendo e tareanan 
bao di e Wet wapens en mu- 
nitie. Prome cu e ley por ser 
modernisa, mester ta claro di 
esaki lo ser organisa adecua- 
damente manera awo.” 


E ministerio di defensa a ne- 


nga pa responde na e yamado 
di e sindicatonan. “Actual- 
mente e minister ta conduci- 
endo un investigacion amplio 
den e sistema di arma. P’esey 
no ta keda na Defensa pa re- 
sponde riba esaki awo. Den 
terminonan general: Defensa 
tambe ta enfrenta problema 
di capacidad y tin hopi otro 
tarea. Specialmente awo, mi- 
rando e situacion di mundo,” 
e ministerio a conta AD. 


Timmermans ta sclama: PVV no ta e 
salbaguardia di libertad 


(NLTimes)—Lider politi- 
ca iskierdista, Frans Tim- 
mermans, a bisa cu PVV, e 
partido derechista lidera 
pa Geert Wilders, no por 
ser considera como un 
defensor di libertad. Tim- 
mermans a papia diado- 
mingo na un reunion cu 
miembronan for di su par- 
tido GroenLinks-PvdA. El 
a conta esnan presenta na 
Eindhoven cu nan mester 
haci’e cla cu nan ta e ber- 
dadero “salbaguardianan 
di e concepto di ‘Libertad 
manera libertad pa tur 


hende’,” y a bisa cu PVV 
“no ta e direccion pa e pais 
aki.” 


Na e reunion pa ricibi miem- 
bronan di partido nobo, 
Timmermans a aplaudi e 
cuatro partidonan na e mesa 
di formacion, pero PVV en 
particular. “Y claro, nos opo- 
nentenan ta hopi sabi. Nan 
sa con pa uza palabra den un 
tal manera cu nan semper 
ta nenga di bisa kico nan ta 
bisando,” segun e lider iski- 
erdista. “Pero pensa pa un 
momento kico ta nifica ora 
un hende bisa ‘mi ta pone 
hende 
Hulandes 
prome’. 
Kico ta e mensahe implicito? 
E mensahe ta, ‘mi ta haci un 
distincion’.” 


E peligro grandi ta cu hen- 
denan progresivo ta dem- 
ostra apatia na e aumento di 
e iskierda radical, e democrat 
a bisa. E ta pensa cu Wilders 
tambe lo limita libertad di 
prensa, “pasobra e ta parti di 
e movemento ideologico cu 
tambe kier controla e ‘ber- 


dad’.” 


Pa su mesun apoyadonan, 
Timmermans a haci chansa 
tocante e pleitamento cu a 
tuma luga riba red social en- 
tre e lidernan di partido en- 
volvi den e discusionnan di 
formacion di gabinete. “Mi 
tambe ta puntra mi mes con 
nan cuatro por ta haciendo 
esey,” el a bisa. 


Si PVV, VVD, NSC y BBB 
forma un coalicion, e lo ta 
“un pausa den con e pais aki 
ta adkiri gobiernonan tradi- 
cionalmente,” segun Tim- 
mermans. Coalicionnan di 
gobierno a keda depende riba 
e centro politico den e ultimo 
decadanan, el a bisa. Esey lo 
cambia si e partidonan aki ta 
exitoso, el a remarca. 


“Y despues e pregunta ta bira 
si nan lo bay den e un direcci- 
on ey,” Timmermans a conta 
e miembronan. “Of si tin e 
habilidad tambe pa reactiva e 
conexion social ey y envolvi 
tur hende.” 

Brazil: Rio de Janeiro ta declara “estado di 
emergencia” pa aumento di casonan di dengue 


(EFE) – Rio de Janeiro a 
declara “estado di emer- 
gencia di salud publico” 
den bispo di Carnaval 
debi na aumento di caso- 
nan di dengue na e ciudad, 
cu ta supera 10.000 for di 
comienso di aña, segun 


loke Diario Oficial a pu- 
blica ayera dialuna. 


Alcaldia di Rio a presenta 
un plan di contingencia pa 
enfrenta loke a cualifica di 
“epidemia di dengue” unda a 
implementa un serie di me- 


didanan pa evita e reproduc- 
cion di e sangura Aedes ae- 
gypti, transmisor di e malesa. 
Otro regionnan di Brazil 
tambe ta enfrenta foconan 
importante di dengue, mane- 
ra Districto Federal di Brasil- 
ia, na unda a mustra te hasta 
un hospital triage pa pashent- 
nan infecta. 


“E numbernan ta halto den 
henter Brazil, loke ta bati 
alarma pa urgencia di ac- 
cionnan di poder publico y 
di e poblacion,” Alcalde di 
Rio a adverti, na unda cu den 


dianan aki ta prepara pa ricibi 
centenares di miles di turista 
pa celebra Carnaval. 


Carnaval di Rio, e fiesta di 
mas grandi di Brazil conoci 
internacionalmente, oficial- 
mente ta cuminsa diabierna 
awor, aunke fin di siman ulti- 
mo ya caba e paradanan a saca 
miles di persona riba caya pa 
acompaña e fiesta aki. 


Segun datonan oficial, Rio, e 
ciudad mas turistico di e pais, 
ta registra mas di 10.000 caso 
di dengue den aña aki, com- 


para cu 22.959 cu a reporta na 
2023. 
E tasa di incidencia di e male- 
sa aki na Rio ta di 160,68 caso 
pa 100.000 habitante. 


Entre e medidanan cu auto- 
ridadnan ta bay implementa 
ta pa crea un centro di op- 
eracion di emergencia, pone 
10 punto di atencion specif- 
ico distribui na e municipio, 
reserva camanan pa e pash- 
entnan cu dengue na hospi- 
talnan publico y fumiga e re- 
gionnan cu un registro mayor 
di casonan. 


A aumenta na 112 e number di fayecido pa via di candela grandi na Chile 


(Reuters) – Ayera dialuna 
Chile a cuminsa un perio- 
do di dos dia di luto pa e 
112 persona cu a muri te 
ayera pa via di e candela- 
nan forestal mas grandi 
den historia reciente di e 
pais sur Americano, mien- 
tras autoridadnan tabata 
continua combatiendo e 
candela. 


Candelanan cu a cuminsa na 
centro di Chile na final di si- 
man pasa a haya forsa e fin di 
siman y a aisla sectornan di e 
ciudadnan costero di Viña del 
Mar y Valparaiso. Centenares 
di persona ta sigui desapare- 
cido y casi 14.000 cas a resulta 
cu dañonan. 


Potretnan di drone den area 
di Viña del Mar ta mustra 
bisindarionan henter kima, 
cu residentenan buscando 
entre e restonan di e casnan 
kima unda e daknan di hero 
a cay. 


Na cayanan, e autonan kima 
tabata cubri e careteranan. 


Diadomingo den oranan di 
anochi, sub-secretario di In- 
terior, Manuel Monsalve, a 
bisa cu te ainda tabatin 165 
candela activo, compara cu 
154 di diasabra. 


A aplica un toque de queda 
den e areanan mas afecta y a 


manda ehercito pa por yuda 
bomberonan di purba stop e 
reproduccion di candela. 


Monsalve a bisa cu e temper- 


aturanan un tiki mas abou y 
nubianan lo por yuda auto- 
ridadnan paga e candelanan 
den proximo dianan. 


Polis 
di 
Investigacionnan 
(PDI) a bisa cu ta bay inves- 
tiga areanan na unda por a 
cuminsa intencionalmente e 
candela y medionan local a 
informa ayera cu dos persona 
a ser deteni bao sospecho di a 
cuminsa e candela. 


Chile, Argentina y otro zona 
di e “Cono Sur” di sur Amer- 
ica ta enfrenta un ola di calor 
grave, algo cu segun exper- 
tonan, ta bay bira mas comun 
durante lunanan di zomer 
debi na cambio climatico. 


E clima di Chile tambe a 
ser afecta pa e fenomeno 
El Niño, cu ta kenta henter 
Ocean Pacifico. 


El Salvador: Nayib Bukele a logra haya mas di 1.66 miyon voto 


(EFE) – Presidente di El 
Salvador, Nayib Bukele, a 
alcansa 1.662.313 voto cu 
70.25% di actanan proc- 
esa di Tribunal Supremo 
Electoral (TSE), e cual a 
reconoce 
dificultadnan 
den e transmision di re- 
sultadonan for di huntan- 
an di votacion na scolnan 
electoral. 


Cu e resultadonan aki, cu 
mester ser ratifica den un 
verificacion final cu actanan 
fisico, den un proceso cu ta 
tarda varios dia, Bukele lo por 
haya un bentaha grandi riba 
su contrincantenan. 
Tras di Bukele, cu ta di partido 
oficialista Nuevas Ideas (NI), 
ta ubica e Frente Farabundo 
Marti pa Liberacion Nacio- 
nal (FFMLN) di iskierda cu 
139.025 voto y Alianza Re- 
publicano Nacional (Arena) 


di derecha, cu 122.926 voto. 
E partidonan Nuestro Tiem- 
po, Fuerza Solidario, Fuerza 
Patriotico 
Salvadoreño 
ta 
ubica abou di NI, FMLN y 


Arena. 
Nuevas Ideas tambe ta lider 
di voto den exterior riba in- 
ternet y voto presencial. 
E organo electoral te ayera no 


a duna estadisticonan prelim- 
inar riba e total di votadonan 
y abstencion. 
A reconoce den oranan di 
marduga di ayera dialuna 


varios accion cu a dificulta e 
desaroyo di actividadnan di 
transmision di resultadonan 
preliminar for di centronan 
di votacion, pa loke a acorda e 
emision manual di e actanan 
preliminar. Riba rednan so- 
cial usuarionan a denuncia 
iregularidadnan den e trans- 
mision di carchi di votacion 
durante e conteo cu na hopi 
scol di votacion a extende te 
prome oranan di ayera dialu- 
na. Den oranan di anochi di 
diadomingo, Bukele a proc- 
lama su mes como ganado di 
Presidencia cu mas di 85% 
di votonan, y a adelanta, ai- 
nda sin datonan oficial, cu 
Nuevas Ideas lo sigui domina 
Asamblea Legislativo cu 58 
diputado di un total di 60. 
No obstante, Tribunal Elec- 
toral tabatin procesa unica- 
mente 5% di actanan di vo- 
tonan legislativo. 

Cuba: Tormenta local severo na La Habana 
ta benta mata abao y causa daño na e 
ciudad 


CiberCuba) – Un tor- 
menta local casero a asota 
varios municipio di La 
Habana diadomingo ul- 
timo, produciendo daño 
considerable na e bari- 
onan 10 de Octubre y na 
Playa. 


Rafaga di biento y yobida in- 
tenso a laga diferente mata 
benta abao y bloki y sushi 
ariba caminda, complicando 
mobilidad y poniendo den 
riesgo e ciudadanonan. 


Te na e momentonan aki, go- 
bierno Cubano no a propor- 
ciona un calculacion oficial di 
e dañonan, pero si a emiti un 
aviso pidiendo e personanan 
pa mantene precaucion debi 
na e presencia di kabelnan 
electrico cu ta los ariba e ca- 
mindanan publico. 


Empresa Electrico di La Ha- 
bana a comunica cu su per- 
sonal ta trahando pa reestabl- 
ece e servicio electrico den e 
areanan cu a wordo afecta pa 
e tormenta aki. 


“Por fabor corda pa no inter- 
actua cu e kabelnan cu a cay 
ariba caminda,” autoridadnan 
a adverti. 


E comunidad di La Habana 
ta enfrenta aworaki e reto di 
recupera di e tur e daño causa 
pa e fenomeno climatico in- 
espera. 


E servicio meteorologico a 
cera trafico maritimo na e 
parti occidental di e pais, pa 
motibo di e condicionnan 
climatico. 


Republica Dominicana: JCE ta 
ordena investigacion riba uso di 
recursonan publico den campaña 
politico 


(DiarioLibre) – E panorama 
electoral a duna un buelta 
nobo faltando 13 dia pa elec- 
cion, despues di e decision 
di e Junta Central Electoral 
(JCE) pa duna poder na e 
Unidad di atencion, pa reali- 
sa siguimento y mecanismo- 
nan di ehecucion di e san- 
cionnan, di e denuncianan 
di e partidonan Liberacion 
Dominicana (PLD) y Fuerza 
del Pueblo (FP) ariba e uso y 
abuso di e recursonan di Es- 
tado den e campaña. 


Den comunicacion manda na 
e delegadonan di e partidonan, 
e presidente di e JCE, Roman 
Jaquez Liranzo, a precisa cu 
e decision a wordo tuma cu e 
meta di garantisa e proceso de- 
bido den e procedemento ad- 
ministrativo sancionador elec- 
toral. 


E PLD a denuncia a traves di e 
Secretaria General di JCE, ariba 
e fechanan 11 y 30 di januari di 
e aña aki, cu e gobierno central 
tabata faborece e candidatonan 
di e partido oficialista Par- 
tido Revolucionario Moderno 
(PRM) haciendo uso di e recur- 
sonan di Estado. 


Como evidencia, Danilo Diaz 
y Jose Dantes, delegadonan 
di PLD, a cita cu e vice presi- 
dente Raquel Peña a entrega 
e bonus di Pasco na e club di 
Pubelo Nuevo, Santiago, dia 7 
di december di 2023, den cual 
acto tabata presente e candidato 
Ulises Rodriguez. 


Tambe diasabra 6 di januari, 
Tony Peña Guaba, coordinador 
di Politica Social, a desaroya un 
operativo medico y entrega cos 
di hunga na Los Tres Brazos, 
Santo Domingo, cu e participa- 
cion di Dio Astacio, candidato 
pa alcalde na Santo Domingo. 
E mesun dia ey, na Consuelo, 
San Pedro de Macoris, Peña 
Guaba a haci e mesun cos cu e 
alcalde Luis Gomez y e gober- 
nador Araceli Villanueva, candi- 
datonan pa diputado y senador 
pa PRM, respectivamente. 


Ademas, nan ta agrega cu dia 9 
di januari, Rolfi Rojas, direc- 
tor di e Comision di Apoyo na 
Desaroyo di Bario, a entrega un 
iglesia den e municipio Ramon 
Sanatna, na San Pedro, cu e 
asistencia di e candidato pa se- 
nador. Un dia despues, dia 10, 
e directora di Plan Social di e 
Presidencia, Yadira Enrique, a 
despacha 15 truck cu alimento 
pa e municipio di Fantino, pro- 
vincia Sanchez Ramirez, loke e 
lo a distribui entre e candida- 
tonan di PRM. 


Mientras Fuerza del Pueblo a 
apela na JCE dia 31 di januari 
ultimo, solicitando na e organ- 
ismo adopta como medida di 
cautela e prohibicion na e can- 
didato presidencial di PRM y e 
presidente di e Republica Luis 
Abinader di participa den activi- 


dadnan di rentabilidad electoral 
particular, incluyendo esnan cu 
ta relaciona na inauguracionnan 
oficial di obranan construi pa 
cualkier di e entidadnan guber- 
namental, durante e periodo 
oficial di e campaña, 
wComo muestra di e uso di e 
recursonan, nan a presenta e 
benta di ticketnan cu e director 
general di e Consejo Nacional 
de la Promocion y Apoyo a la 
Micro, Pequeña y Mediana Em- 
presa, Porfirio Peralta, tabata re- 
alisa, ken mester a conoce pub- 
licamente cu e tabata un rifa di 
un movemento politico promo- 
tor di e reeleccion di Abinader. 


Na e instancia, FP a solicita na 
e JCE denuncia dilanti e Pro- 
curaduria Especializada para la 
Investigacion y Persecucion de 
Crimenes y Delitos Electorales 
e personanan cu a participa den 
crimen- of delitonan electoral 
denuncia, manera cu articulo 
309 di e Ley 20-23 di e Regimen 
Electoral ta establece. 

Testament Momito 


Muchanan y Mayornan, e momento a yega pa mi por 
duna mi pensamento y laga atras mi testament. 
Prome cu tur cos mi kier a felicita mi Mama/machi 
Carnaval cu su 70 aña y bis’e cu no worry pasobra mi ta 
mira cu e lo t’ey pa hopi tempo mas cu nos. Mi a mir’e 
ta goza y baila, m’a wake yora y hari, te hasta m’a bira 
jaloers ora cu hopi hende a bras’e pa e por lanta para y 
luci mas cu nunca e aña aki. 


Pabien Machi y Aruba completo 
Despues di a drumi masha tiki ora den weekend aki, machi a 
bisa mi cu mi mag di duna mi pensamento y yuda guia carna- 
val di nos muchanan. 


Awo como Rey di caminda mi ta cla pa duna mi testament 
infantil/hubenil pa Carnaval 70. 
SMAC mi sa cu hunto nos traha pa sigui haci nos carnaval di 
Mucha mas grandi ainda. 
Momito a sinta cu hopi hende pa papia di Carnaval di mucha, 
Momito a lesa hopi comentario pa por compronde kico tur 
hende ta desea y esaki ta mi conclusion. 


Ata ki un parti di mi testament 
1. Momito a keda hopi contento cu carnaval di nos muchan- 
an, mi a mira un parada yena cu fantasia y hopi luho y cu 
hopi mucha gosando. Pa otro aña cu no ta un aña di celebra- 
cion grandi, Momito kier mira mas scol y bario participa den 
parada di mucha pa asina No laga e gruponan bira menos. 
Mayornan, lidernan ban sigui yuda e gruponan y scolnan pa 
sigui engrandece paradanan di mucha. 


2. Momito ta un poco tristo si, paso mi a mira hopi mucha 
hopi chikito den oranan di anochi laat riba caya. Momito ta 
desea pa por pone un centro di straf pa mayornan cu no tin 
horea y cu no ta mira e peliger cu tin den anochi laat cu nan 
yiuchinan riba caya. 


3. Durante di paradanan di mucha tambe Momito a mira hopi 
mucha ta yora paso nan no kier baila den parada y tabata haya 
zundra di nan mayornan. Momito ta hopi feliz cu mayornan 
kier haci Momito orguyoso, pero no forsa nan. Laga nan bay 
paradanan chikito prome pa despues bin e fiesta grandi mes 
riba caya cu MOMITO y su amiguitonan. 


6. Momito gusto hari paso e ta haci momito keda jong pero 
tambe mi kier mira mas participacion di Prins cu Pancho. 


7. Mi a hera muri dood ora cu mester a cuminsa eleccion di 
Reina infantil Hubenil hopi laat. Momito ta contento di mira 
mas Reina infantil y hubenil participando pero SMAC corda 
riba e pañanan di carnaval mas tempran. Momito lo pone su 
cosedonan stand by pa Carnaval 71 y cu e mashin di SWIPE 
si SMAC no cumpli. 


8. Momito gusta con nos muchanan ta baila den paradanan di 
carnaval pero si mi kier a pidi mayornan y leidsternan pa no 
stroba e mironesnan cu kier mira e muchanan luci nan paña. 
Tin grupo cu asina hopi leidster of mayornan cu ta baila riba e 
muchanan cu bo ta perde e fantasia for di bista. Group leader 
please controla esaki. 


9. Momito a lesa y scucha hopi critica cu no ta laga nos 
muchanan canta den parada nan cancionnan di Tumba of 
Roadmarch, Mi a mira cu den paradanan di muchanan y esco- 
lar mas mucha a canta. Hopi contento pero please bandanan si 
por train of maske acepta e pista pa wordo graba den studio pa 
asina nos muchanan por canta durante paradanan momito lo 
gosa mas ainda di Carnaval. SMAC por pone esey como pre- 
mio pa haci grabacion den studio. Y DANKIIIII na tur banda 
cu a laga nan canta. 


Awo si mi ta cla pa boso kima mi, y corda brasa otro, stima 
otro, no bully, no kibra nos gana di carnaval, engrandece cu 
tur cos cu por y DANKI NA TUR E GRUPONAN CU A 
HACI NOS CARNAVAL DI MUCHA GRANDDDIIII Y 
BUNITA…. Te otro aña. 


Ta despedi 
Momito Prins Di Carnaval Infantil Di Aruba 

Candela di mondi pega cu deposito di 
supermarket na Dakota 


Dialuna madruga a dren- 
ta informe di cu tin un 
candela den Dakota, net 
na e momentonan ey un 
patruya atento di districto 
1 cu tambe tabata haya 


e huma tabata ocupa ta 
buscando e candela. 


A bin resulta cu aki tabata tra- 
ta di un pida mondi pega cu 
e deposito di Pacifico Super- 


market na Dakota. Mesora a 
solicita presencia di bombero 
cu a bini inmediatamente pa 
paga e candela aki cu por a 
causa mayor daño na e su- 
permercado aki. 


Chauffeur a dal homber di edad crusando yegando na su auto y a sigui 
core bay 


Dialuna mainta tempran 
a sosode un accidente cu 
hende herida na Tanki 
Leendert, mesora a dirigi 
tanto polis como ambu- 
lance na e sitio. 


Na yegada di e patruya a bin 
compronde cu aki ta trata un 
auto chikito di marca hopi 
popular cu a bini cu veloci- 
dad for di zuid y a yega dal e 
homber yegando pa drenta su 
pick-up pero a dal e y a sigui 
core subi e crusada sin para y 
a bay for di e sitio. Polis a nota 
cu aki ta trata di un homber 
di edad cual ta seriamente 


herida y ta sangrando for di 
su cabes. Na yegada di e am- 
bulance nan a atende e victi- 
ma y a transporte cu urgencia 


pa hospital. E specialistanan 
di trafico a presenta na e sitio 
pa cu e investigacion. A logra 
saca afor cu aki ta trata di un 


Toyota Vitz y aparentemente 
lo ta logrando pa saca e num- 
ber di auto aki. Si tin cualkier 
persona cu lo sa cual auto lo 


ta esun nan por tuma con- 
tacto cu polis na telefon 100 
of cu departamento di trafico 
na Balashi. 


Den un pelea banda di ex-D.O.W. polis a atende cu 2 
persona inocente pero un a keda deteni 


Diadomingo madruga na 
final di e Lighting Parade 
polis a bay banda di ex- 
D.O.W. pa atende cu un 
pelea. 


Na yegada di polis a haya 2 
persona di cual uno manera 
nan a yam’e el a cana bini y 
a bay plat como cu e no tin 


nada di haber y esnan presen- 
te a bisa polis cu e no a brin- 
ga. Mientras un otro persona 
tambe a bisa cu e no a bringa 
pero en cambio ta e nan a dal 
y a keda herida. Como cu e 
tabata den e pelea el a keda 
deteni pero a ser hiba na e 
post di Cruz Cora pa ricibi 
atencion medico. 


Tire di 
brommer 
a rementa 
net yegando 
rotonde 
Tanki 
Leendert 


Diadomingo 
atardi 
a 
drenta informe di un ac- 
cidente cu hende herida 
na rotonde Tanki Leen- 
dert. Mesora a dirigi un 
patruya na e sitio. 


Na yegada di e patruya a bin 
compronde cu e taira di e 
brommer lo a rementa y es- 
aki a pone cu e motorciclista 
a cay. Na yegada di e ambu- 
lance nan a atende cu e vic- 
tima cu a haya sla na su curpa 
y pia. Polis a tuma datos di e 
incidente aki. 

Chauffeur burachi deteni despues di accidente semi-frontal entre 2 
Nissan March na Dakota 


Diadomingo madruga a 
drenta informe di un ac- 
cidente na Druivenstraat 
na Dakota, mesora a dirigi 
un patruya na e sitio. 


Na yegada di e patruya a bin 
compronde cu aki ta trata di 
un accidente semi-frontal en- 
tre 2 Nissan March, unda cu 


e March preto cual su chauf- 
feur ta burachi a bay na banda 
robes di caminda y a bay dal 
riba e March Blauw. Aunke 
e impacto tabata fuerte toch 
afortunadamente 
ningun 
hende a resulta herida. polis 
a detene e chauffeur cu tabata 
core auto bao influencia y a 
ocasiona accidente. 


Polis a detene chauffeur burachi cu a 
neglisha para pa e control y a hera dal polis 


Diadomingo despues di e 
Lighting Parade durante 
e control dilanti Imelda 
Kleuterschool un chauf- 
feur cu a haya señal pa 
para pero a sigui y a hera 


dal polis, mesora polis a 
bay su tras y a logra par’e. 


Ora polis a papia cune el a 
bisa di a mira poco luz pero 
no tabata sa pakico. Polis a 


test e y el a surpasa e limite 
permiti, eynan mes polis a 
detene y a laga nan bin busc’e 
pa hib’e warda di polis. Un 
dama cu a haya un lift cune a 
keda na pia. 


Polisnan a detene homber 
y muhe cu arma den nan 
poder na Adriaan Lacle blvd 


Manera autoridad a anun- 
cia nan lo bay tene un con- 
trol estricto na full e area 
unda e paradanan lo pasa 
y asina tambe a sosode. 


Durante control na A. Lacle 
blvd. polisnan a bin haya 
varios arma blanco y hasta un 
machete y a detene tur tanto 
homber como ta muhe. 


ciencia/tecnologia 

Descubriendo e bidanan secreto di cabaron 


For di un reporte publica 
recientemente a resulta 
cu Caribe Hulandes ta 
hospeda 46 especie di 
cabaron 
Palaemonidae, 
di cualnan a registra 24 pa 
prome biaha na un of mas 
di e islanan. E estudio ta 
revela descubrimento di 
un especie nobo pa cien- 
cia. E cabaronnan aki ta 
hunga un rol fundamental 
den mantencion di rif di 
coral saludabel, haciendo 
e necesidad pa profun- 
disa nos comprension di e 


habitantenan chikito aki 
mas importante cu nunca. 


Cabaron Palaemonidae ta 
habitantenan vital di e awa- 
nan di costa tropical y e rif- 
nan di coral, conoci pa nan 
relacionnan cu diferente in- 
vertebrado, desde coral te 
cocolishi di lama. A traves di 
e relacionnan aki, cabaron ta 
contribui na salud y diversi- 
dad di e rifnan di coral door 
di haci funcion ecologico 
esencial manera limpiesa, 
proteccion y incluso posibel 


ciclo di nutriente. Compron- 
diendo e matiznan di e inter- 
accionnan aki no solamente 
ta profundisa nos aprecio di 
e complehidad di bida ma- 
rino, pero tambe ta subraya 
e importancia di preserva e 
ecosistemanan aki, ya cu al- 
teracion den e relacionnan 
aki por tin efectonan cu ta 
escala riba salud general di 
ambiente di e rifnan di coral. 
A pesar di un historia largo di 
investigacion, expedicionnan 
di tereno recien a trece na cla 
un gran cantidad di informa- 


cion nobo tocante e especie 
aki den Caribe Hulandes. 
Combinando dato di field- 
work, investigacion di e es- 
pecienan den Naturalis Bio- 
diversity Center y literatura, 
e investigadonan a compila 
un lista amplio di 46 especie 
di Palaemonidae pa Caribe 
Hulandes. 
Resultadonan clave 
Especienan nobo: E estudio 
ta revela descubrimento di 
un especie nobo pa ciencia, 
loke ta subraya e importancia 
di exploracion continuo pa 
compronde henter e spec- 
trum di biodiversidad den 
Caribe Hulandes. 
Registronan pa di prome bi- 
aha: Di e 46 especienan cu a 
keda registra, 24 a keda reg- 
istra pa prome biaha na un 
of mas di e islanan di Caribe 
Hulandes. Esaki ta enfatisa e 
necesidad di realisa investiga- 
cion continuo pa descubri e 
diversidad cu por a pasa por 
alto anteriormente. 
Asociacion di huesped: E 
investigacion ta destaca 60 
asociacion nobo di huesped, 
treciendo na claridad e rela- 
cionnan ecologico compleho 
entre e cabaronnan aki y nan 
huespednan invertebrado. E 


red intrinca di asociacion di 
huesped entre e cabaronnan 
y e invertebradonan di rif di 
coral ta hunga un rol crucial 
den e ekilibrio delicado di e 
ecosistemanan marino. 
Importancia a pesar di e desa- 
fionan ambiental 
Den e contexto di menasa 
pa crecemento di poblacion 
pa e rifnan di coral y e crece- 
mento di presion antropo- 
genico, documentacion di e 
diversidad di Palaemonidae y 
otro especienan di rif di coral 
ta bira primordial. E descu- 
brimentonan di estudio ta 
proporciona dato di referen- 
cia esencial cu por sirbi como 
referencia crucial pa e esfuer- 
sonan di monitoreo y conser- 
vacion den Caribe Hulandes. 
Revelando e diversidad scon- 
di di e cabaronnan aki den 
Caribe Hulandes, e investig- 
acion ta contribui significati- 
vamente na nos comprension 
di biodiversidad marino di e 
region. E descubrimentonan 
ta subraya e urgencia di con- 
tinua cu e esfuersonan di 
exploracion, conservacion y 
monitoreo pa salvaguardia e 
ecosistemanan unico aki pa e 
futuro generacionnan. 


deporte A17 

Atletanan di landamento cu 
tremendo actuacion den e 
World Aquatics Swimming 
Championship 2024 na 
Doha, Qatar 


Aruba su prome landa- 
donan a mira accion den 
e campeonato mundial di 
landamento 2024 cu e aña 
aki ta tumando lugar na e 
ciudad di Doha, Qatar. 


E landadonan artistico Kyra 
Hoevertsz ta e prome cu 
a landa su rutina den tech 
solo unda e la logra un di 11 
lugar cual ta un tremendo 
logro. Hunto cu su partner 
den duet Mikayla Morales, 
nan a logra obtene un di 15 
lugar overall den 40 competi- 
dor den e duet tecnico, cual 
resultado ta e mihor te awor 
pa un duet di Aruba. Awe un 


bes mas Kyra ta landa e tech 
solo unda e ta logra un di 7 
lugar cual ta un resultado his- 
torico pa Aruba. Nunca antes 
Aruba a finalisa asina halto 
den un campeonato mundial 
di artistic swimming. Hunto 
cu Canada, Kyra ta e unico 
representantenan di e conti- 
nente America. 


Awe tambe e landado di 
Open 
Water 
Swimming, 
Britta Schwengle a landa den 
e competencia di 10km unda 
e ta finalisa na di 54 lugar 
overall di mundo y como e 
prome landado femenino di 
Caribe. 


Real Madrid ta pagando e prijs di no 
agrega mas hungado di defensa 


(AP) - Coach di Real Madrid 
Carlo Ancelotti no a sinti e 
necesidad di firma un hun- 
gado di defensa den januari 
a pesar di e ola di heridonan 
den su linea di atake. 


E coach ta haciendo uso di ‘mid- 
fielder’ como defensa central, 
pero no a pensa cu e mester re- 
cluta un persona pa yuda. 


Sinembargo despues di mira 
Madrid su wega contra rival At- 
letico Madrid den e liga Spano 
diadomingo, y perde e chens di 
mehora su posicion lider den e 
resultadonan, Ancelotti a haya 
su mes ta lamenta e falta di e eki- 
po su defensa. “E ta un situacion 
den cual nan tabatin mas hal- 
tura. Nan a logra gana nos den 
aire y esey te. Si bo ta mas halto, 
e ta mas facil pa gana e pelea den 
aire,” Ancelotti a bisa. 


Madrid tabata hungando cu 
Dani Carvajal como un di e de- 
fensor central, conhuntamente 
cu Nacho Fernandez, ken no ta 
un starter usual. E duo no tabata 
por contra Atletico su lucha di 
ultimo minuut na stadion San- 
tiago Bernabeu cu a culmina cu 
Marcos Llorente su puntuacion 
3 minuut prome cu e wega a 
caba cu un empate di 1-1. E goal 
aki a bini despues di dos header 
di hungadornan di Atletico den 
e area, prome di Stefan Savic y 
despues di Llorente. 


Madrid tin tempo hungando sin 
2 di su defensornan regular a 
causa di heridanan serio den ru- 


dia, Éder Militão a ser descarta 
prome cu e temporada a cum- 
insa y David Alaba a haya un 
ruptura den su ACL den decem- 
ber. Keeper Thibaut Courtois 
tambe a keda afo na comienso di 
e temporada cu un herida den su 
rudia. 


Antonio Rudiger, otro defensor 
cu tabata entre e starter di Ma- 
drid, tabata anticipa di hunga 
diadomingo pero no por a re- 
cupera na tempo di un herida 
recien y Ancelotti mester a bay 


cu Carvajal den medio di e de- 
fensa. Aurelien Tchouameni, un 
midfielder cu tabata usa como 
un defencor central den pasado, 
no por a hunga pa motibo cu e 
tabata suspendi. 


“E tabata un wega special,” An- 
celotti a bisa. “Nos tabata sin 2 
hungado cu por hunga como 
‘center-back’. 
Sinembargo,e 
emergencia a caba awo pa mo- 
tibo cu nos tin Tchouameni y 
rudiger disponibel pa e proximo 
wega.” 

Delantero di Congo Cédric Bakambu ta hala atencion riba violencia 
arma den su pais durante Copa Africa 


(AP)—Delantero di Con- 
go Cédric Bakambu ta 
halando atencion riba e 
violencia arma den e parti 
oost di su pais mientras e 
ta hungando den e Copa 
Africa di Nacionnan. 


Bakambu, ken a hunga den 
cada wega te awo pa yuda e 
Leopards yega semifinalnan, 
sugeriendo dialuna riba X, cu 
e mundo ta ignorando abu- 
sonan di derecho humano na 
Congo. “Tur hende ta mira 
e masacrenan na Congo. 
Pero tur hende ta silencio,” 
Bakambu a skirbi. “Pone e 
mesun energia cu bo ta uza 
papiando tocante e Copa Af- 
rica pa subraya kico ta pasan- 
do cu nos.” 


E parti oost di Congo ta en- 
frentando violencia arma pa 
varios decada caba mientras 
120 grupo ta bringa pa poder, 
tereno y recursonan di min- 
eral valioso, mientras cu otro 
ta defende nan comunidad. E 
gruponan arma tin basta aña 


ta conduci campañanan di 
violencia den e region rico di 
mineral y a ser acusa di ases- 
inatonan en masa. 


E conflicto a yega su peak na 
2021 ora un grupo rebelde a 
yama M23 resurgi y a inicia 
atake pa confisca teritorio. E 
Organisacion di Nacionnan 
Uni y gruponan di derecho 
humano a mira cu e grupo 
tin apoyo di Rwanda, aunke e 
pais ta nenga esaki. Presiden- 
te Congoles Félix Tshisekedi 


a ripiti siman pasa su declara- 
cion cu M23 ta ser apoya pa 
Rwanda, y a bisa cu e no lo 
ta den contacto cu lider di 
Rwanda, Paul Kagame, to- 
cante e asunto. 


Tambe siman pasa, militan- 
tenan arma, sospecha di ta 
conecta cu e grupo di Estado 
Islamico extremista, a mata 
al menos 12 hende den tres 
diferente pueblo den e terito- 
rio di Beni den e provincia di 
Kivu na Congo, segun Kinos 


Katuho, e presidente di e or- 
ganisacion civil di Mamove. 


Bakambu a bisa cu e ta purba 
yuda localmente na Con- 
go cu su fundacion “pero e 
nunca lo ta suficiente. Resa, 
comparti, actua pa nos ru- 
mannan.” Congo ta enfrenta 
ekipo Ivory Coast den e we- 
ganan semifinal na Abidjan 
diaranson binidero. E ganado 
di e wega ey no hunga contra 
Nigeria of Sur Africa den e 
final diadomingo. 


E Leopards no a gana un wega 
den tempo di regulacion den 
e torneo te diabierna ora nan a 
gana Guinea 3-1 den nan cu- 
artofinal. Nan a keda empata 
den nan tres wega di grupo, 
despues a derota Egipto cu 
pinalti pa yega e cuartofinal- 
nan. Congo a gana e ultimo 
di su dos titulo di Copa Africa 
na 1974. 


Den luna di november seleccion di Hulanda lo hunga na Aruba 


Recientemente, 
Minis- 
ter Endy Croes a reuni cu 
Sr. Kevin James, kende ta 
musico, deportista y lider 
deportivo hopi popular na 
Aruba. Sr. James tin un pa- 
sion enorme pa e deporte 
di baseball y tin su propio 
torneo, esta Proline Base- 
ball Winter League, cual 
ta un campeonato super 
exitoso. 


Durante e encuentro a trata 
diferente punto di interes pa 
e disciplina di baseball y in- 
tercambia idea. Un di e topi- 
conan cu a dialoga riba dje ta 
e Kingdom Series. Manera 


ta conoci, Seleccion di Hu- 
landa ta competi den e tor- 
neo internacional Premier 
12. Prome cu ekipo di Hu- 
landa sali pa competi den e 
torneo internacional aki, nan 
lo bin Aruba pa hunga vari- 
os wega. E weganan ta pro- 
grama pa tuma luga den luna 
di november proximo. Sr. 
Kevin James ta forma parti 
di e comision organisado cu 
ta preparando e wega grandi 
aki. Pronto Pueblo di Aruba 
lo ricibi mas informacion di 
e proyecto. Banda di esaki, a 
trata e vision di baseball en 
general pa por keda desaroya 
y etala e deporte na Aruba. 


Tiger Taekwondo Academy 
cu 7 atleta na Nevada, 
Merca 


Tiger Taekwondo Acad- 
emy lo ta representando 
Aruba na e campeonato 
internacional 
di 
Tae- 
kwondo, US Open G2, cu 
7 atleta. E 7 atletanan aki 
lo ta den representacion 
di Aruba Taekwondo As- 
sociation na Reno, Ne- 
vada. 


Un total di 1800 atleta di 
rond mundo lo ta den e 
campeonato aki. E evento aki 
tin e deportistanan cu e rank- 
ing mas halto di e union Pa- 
namericano y nan lo ta bus- 
cando e ultimo puntonan pa 
clasificacion pa e weganan 
Olimpico Paris 2024. 

Inscripcion a habri pa Arte di Palabra 2022 


Departamento 
di 
Cul- 
tura Aruba (DCA) bou di 
auspicio di Ministerio di 
Cultura ta organisa anu- 
almente e proyecto Arte 
di Palabra (AdP), compe- 
tencia literario di poesia y 
cuenta cortico pa scol se- 
cundario y avansa. 


E aña aki lo ta bay ta e di 16 
edicion di AdP cu lo tuma 
luga dia 21 di april 2024 na 
Cas di Cultura. 


Tur alumno di scol secundar- 
io di klas 1 te cu 6 y EPI klas 
1-2, por participa y por in- 
scribi serca nan docente di 
Papiamento of via artedip- 
labra@gmail.com te cu dia 
24 di maart 2024. 


Por participa den seis dife- 
rente categoria: 


Poesia 
A. Poesia existente klas 1-2 
B. Poesia original, klas 1-2 
C. Poesia original, klas 3-6/ 
EPI klas 1-2 


Cuenta cortico 
A. Cuenta existente, klas 1-2 
B. Cuenta original, klas 1-2 
C. Cuenta original, klas 3-6/ 
EPI klas 1-2 


Ganado di cada categoria lo 
bay representa Aruba den e 
final di AdP ABC, cu ta com- 
petencia interinsular entre e 
ganadonan di Aruba, Bonaire 
y Corsou. AdP ABC lo tuma 
luga dia prome di juni 2024 
na K-Center Corsou. 


Pa mas informacion por yama 
na DCA su number di tele- 
fon: 5822185, of sigui pagina 
di FB Arte di Palabra Aruba 


KPA: Pa seguridad di tur persona 
No por para mas memey 
den auto 


Polis di Aruba ta informa 
cu pa seguridad di tur per- 
sona, tanto mucha y hende 
grandi, NO ta permiti mas 
pa para memey den un 
auto, por ehempel un jeep 
of pick-up. Esaki tambe ta 
conta pa tur parada y tras- 


paso di mando di Aruba 
su Carnaval. 


E motibo di esaki ta pa se- 
guridad di tur participante 
durante parada. Asina tambe 
nos ta percura pa e safety di 
tur participante. 


Centraal Magazijn di BID 
ta muda 
Bureau Interne Dien- 
sten, BID, ta bay muda 
bek pa su edificio na 
Sabana blanco 34-C. Pa 
e motibo aki BID lo ta 
cera pa publico entrante 
dialuna 29 di januari te 
cu diabierna dia 2 di feb- 
ruari. 


BID lo reanuda su servicio 
entrante dialuna 5 di feb- 
ruari. Maneho y personal 
di BID ta pidi disculpa pa 
cualkier inconveniencia cu 
esaki por trece cune y na 
mesun momento ta yama 
danki p’e comprension y 
cooperacion. 


Resultado Sorteo 
5 februari 2024 


Cadena Alexander Lottery ta presenta resultado di weganan di suerte 


merdia 


7 



Sorteo # 


Sorteo # 


Sorteo # 


Sorteo # 


Sorteo # 


Letter 


0 
0 
0 
0 


0 
5 


106 


0 
0 
0 
0 
0 



7 



FP 
02-14-17-18-29 


6044 


Joker 


9045 
355.000,- 


x Jackpot 
x match 4+ 


Proximo Jackpot 


X2 


625 


x Jackpot 


Sorteo # 8163 
Sorteo # 


Sorteo # 1912 


8056 


1892 


Sorteo # 7207 


5901 


x Jackpot 


x match 4 
x afl. 12,00 


2232 


Sorteo # 5966 


Sorteo # 896 


x afl. 500,00 


x afl.15,00 
x afl 50.00 


Aries 


Sorteo # 


x afl 8,00 


Mega Ball: 


Proximo Jackpot 


430.000,- 


x match 4 


x match 4 
51.000,- 


Proximo Jackpot 


Sorteo # 


Sorteo # 6379 


Afl. 600.000,- 


anochi 


diario 
Korsou 
super4 
flamingo 


9690 
2675 
0769 
5163 
4057 
6172 
super5 
5439 
1583 
6737 
- 
8748 


9356 
1177 
5922 


4672 


1128 


2752 
tauro 


364 


x2 


sorteo/servicio 


servicio/clasificado 

San Nicolas 
Oranjestad 


Dokter na warda 


Botica na warda 


Hospital 
7:00 pm / 10:00 pm 
Imsan 
24 ora 


EMERGENCIA 
911 


POLIS 
Oranjestad 
100 
San Nicolas 
104 
Santa Cruz 
105 
Noord 
107 
Tip Line 
11141 
Brandweer 
115 
Ambulance 
911 
Hospital 
527-4000 
Imsan 
524-8833 
Warda Costa 
913 
Seguridad Nacional 11911 
Cruz Cora 
582-2219 


BOTICA 


Aloe 
584-4606 
4 Centro Medico 584-5794 
Central 
585-1965 
Dakota 
588-7364 
Del Pueblo 
582-1253 
Eagle 
587-9011 
Kibrahacha 
583-4908 
Maria 
585-8145 
Di Servicio Noord 586-4606 
Oduber 
582-1780 
Paradera 
588-6638 
San Lucas 
584-5119 
San Nicolas 
584-5712 
Santa Anna 
586-8181 
Santa Cruz 
585-8028 
Sero Preto 
584-4833 
Trupial 
583-8560 


UTILIDAD 
Setar 
117 
Web 
525-4600 
Elmar 
523-7147 


FUNERARIA 
Aurora 
588-6699 
Royal Funeral H. 586-4444 
Ad Patres 
584-2299 
Olive Tree 
584-8888 


Servicio di Taxi 


Aruba Transfer Tour & 
Taxi C.A. 
Tel: 582 2116 /582 2010 


Taxi Adres Services (24h) 
Tel. 587 5900 


A1 Taxi Services Aruba 
Tel: 587-8850 
Tel: 280-2828 
Whatsapp: 592-7024 


Cas Di Cultura 
Vondellaan 2 Aruba 
297-582-1010 
F A D A 
Campanastraat 5 Aruba 
297-583-2999 
297-583-9610 
F A V I 
Primavera 233 Aruba 
297-582-5051 
297-582-5222 
F E P O 
Engelandstraat 15 Aruba 
297-583-1016 
297-583-6607 


Fundacion Contra 
Violencia Relacional 
Tel: 583-5400 
Fundacion Autismo 
Aruba 
Irenestraat 21 Aruba 
297-588-1179 


Fundacion Pa Nos 
Muchanan 
Cumana 2 Aruba 
297-583-4247 


Fundacion Tel Pa 
Hubentud 
Wilhelminastraat 19 
Aruba 
297-588-6138 
Koningin Wilhelmina 
Fonds 
Spinozastraat 9 Aruba 
297-582-0412 


Mary Joan Foundation 
Sabana Blanco 8 Aruba 
297-588-9999 
Rode Kruis Aruba 
Pedro Gallegostraat 14 
Tel.297-582-2219 
Fax 588-3376 


Famia Planea (SBVO) 
Avenida Milio J Croes 17 
B Aruba 
297-588-9591 
www.famiaplanea.org 
famiaplanea@hotmail. 
com 


Stichting Fundacion 
Guia Mi 
George Madurostraat 34 
297-582-0088 


Y M C A 
Calbasstraat 1 Aruba 
297-582-3072 


AL-ANON group 
Sabana Liber #8, Noord 
(close to the hotels) 
Tel: 736-2952 or 
593-7081 


Oranjestad: 
Central 
Tel. 585 1965 


San Nicolas: 
Aloe 
Tel. 584 4606 


Prome Pop Up Market di Santa Rosa ta dia 
2 di Maart 


Despues cu aña pasa De- 
partamento di Agricul- 
tura, Cria y Pesca Santa 
Rosa a bin na e idea pa 
cuminsa cu algo chikito 
pa nos productornan local 
cu a resulta den un Pop- 
Up Market exitoso. Awor 
nos ta cla pa continua cu 
esaki den luna di maart 
venidero. 


Hopi ta esnan cu a haya e idea 
aki uno interesante y sigur a 
wordo sosteni pa nos bishi- 
tantenan mirando e acogida 
cu esaki a haya durante 2023. 
Hopi ta esnan cu a encanta e 
idea pa motibo cu e ta den un 
escala mas chikito y ta duna e 
oportunidad na e clientela pa 
mira y probecha di un of otro 
producto fresco mas facil. 
Sin mucho molester por yega 
cumpra y sigui cu otro com- 
promisonan. Ta simplemente 


un cantidad di 15 productor 
local cu tin un of otro pro- 
ducto fresco na e momento 
ey por yega na remarca den 
nos Pop-Up Market. Claro 
nos kier tene den un escala 
mas chikito pa asina facilita 
tur nos bishitantenan y sigur 
tambe e productor por sali 
mas facil for di nan producto 
fresco cu nan tin na e mo- 
mento ey pa ofrece. 


Faltando apenas un luna pa 
nos Pop-Up Market cu lo ta 
planea pa tuma lugar riba di- 
asabra dia 2 di maart venide- 
ro. 


Nos ta haci e siguiente apel- 
acion dado caso cu bo tin 
producto fresco pa e fecha 
menciona por tuma con- 
tacto cu nos departamento 
na 585-8102 pa asina reserva 
bo lugar y pa nos por ta na 


altura kico ta e producto cu 
bo ta bay ofrece pa e Pop-Up 
Market. Nos ta desea pa por 
tin un variedad di producto 
produci localmente pa ofrece 
nos bishitanan riba e dia aki. 
Orario lo ta for di 8or di te 
cu 11or di mainta caminda 
Aruba completo por bishita 
y haci nan compras riba e di- 
asabra aki. 


Nos ta invita e pueblo di 
Aruba pa marca e fecha aki 
cu ta diasabra 2 di maart pa 
bishita nos Pop-Up Market y 
disfruta haciendo bo compras 
di e productonan fresco cu lo 
bay tin pa ofrece aki mes na 
Santa Rosa. 


Nos Pop-Up Market lo ta 
facil, conveniente y rapido. 
Bishita nos prome Pop Up 
Market pa e aña aki y com- 
proba pa bo mes. 


Pronostico di tempo 


Tempo: 
Awe tardi y awe nochi: par- 
cialmente nubla y general- 
mente seco 
Den marduga y mañan: par- 
cialmente nubla cu un awa- 
sero pasahero 


Temperatura maximo 31 gra- 
do Celsius 
Temperatura minimo 26 gra- 
do Celsius 
Indice di calor (heat index) 
den y rond di oranan di mer- 
dia: 32 pa 38 grado Celsius 
UV index: 8 


Bahada di solo : 6:43 pm 
Subida di solo : 7:04 am. 


Biento: 
Zwak te modera for di di- 
reccionnan entre zuidoost te 
zuidwest; 
Forsa 2 te 4 (7 te 23 km/ora, 4 


te 12 nudo). 


Situacion general di tem- 
po pa proximo 24 ora: 
Un masa di aire relativa- 
mente seco lo stroba desa- 
royo di mayoria di nubia cu 
por produci awasero. Sinem- 
bargo, mas laat awe lo bay tin 
un aumento leve di humedad 
den nivelnan mas abou di at- 
mosfera. Esaki lo por induci 
un awasero pasahero na cier- 
to partinan di e isla den or- 
anan di marduga. Mas aleu, 
concentracionan varia di stof 
di Sahara lo reduci visibilidad 
den proximo dia of dos. Per- 
sonanan cu tin sensibilidad- 
nan respiratorio mester tene 
esaki na cuenta. 


Condicionnan maritimo/ 
estado di lama: 
Na partinan protegi di costa: 


keto, rond di 1 pia. 
Na partinan zuid: modera, 
entre 2 pa 3 pia. 
Na partinan oost te noord- 
west di costa: 
Trankil te modera cu olanan 
di 2 pa 3, localmente 4 pia 

Nos ta participa fayecimento di 


Virginia Servacia ‘Chichi’ Laclé-Eckmeyer 
*14-05-1934 – 28-01-2024 
Viuda di Damasco ‘Dama’ Laclé 


Yiunan, suegra- y suegronan 
Bienvenido y Glenis Laclé-Rios 
Bienvenida Laclé y Mario v/d Biezen 
Tico Laclé 
Jordano ‘Dano’ Laclé 
Glenn Laclé y Lilian ‘Dudi’ Leest 
Anthony Laclé y Auke Procee 
America y Edward ‘Ruudje’ Balinge-Laclé 
Aldrin Laclé y Iraís Serfilia 


Nieto- y nietanan 
Rose-Ann Laclé 
Gertjan Laclé 
Sharifa y Jordan Laclé 
Mairenie Leest 
Maysa Chalabi y Denzel Balinge 
Analisa, Gideon, Isha y Shanti Laclé 


Manero nieto y nieta 
Samira, Zuly y Ninjo Laclé 
Jonathan Leest 


Bisanieta y bisanieto 
Nulifer y Onur 


Ruman, swa- y cuñanan 
† Anselmo ‘Chemito’ Eckmeyer y † Tomasa Eck- 
meyer-Luidens 
† Arsenio ‘Chen’ Eckmeyer y † Teresa Eckmeyer- 
Tromp 
† Raymundo ‘Mundo’ Eckmeyer y † Frida Eck- 
meyer-Gomez 
Francisco ‘Chico’ Eckmeyer y Marietje Eckmey- 
er-Bergrok 
† Porfilio ‘Fio’ Eckmeyer y † Nicolina Eckmeyer- 
Martijn 
† Andres ‘Dechi’ Eckmeyer y † Mathilda Eck- 
meyer-Tromp 
Aquilina ‘Ita’ y Sabino Paesch- Eckmeyer 
† Antonio ‘Tony’ Eckmeyer y Glenda Eckmeyer- 
Henriquez 


Cas di Cuido 
Personal di Cas di mi Chepa 


Sobrino- y sobrinanan, primo- y primanan, 
comer- y compernan, tur iha y demas famia: Eck- 
meyer, Laclé, Luidens, Tromp, Gomez, Bergrok, 
Martijn, Paesch, Henriquez, Bermudez, Gill, van 
der Bliek, Jeandor, van der Biest, Everts, Giel, 
Franken, Frank, Roza, Fingal, Starke, Carrilho, 
Quandus, Leest, Farro, Figaroa, Rasmijn, Stamp- 
er, Sneek, John. 


Oportunidad pa condoleer ta diaranson 7 februari 
2024 for di 2:00 pm pa 4:00 or di atardi na Misa 
Santa Anna na Noord. Despues di misa acto di 
entiero lo tuma luga na santana di Sabana Basora. 


Senjor ta mi Wardador, mi n’ tin falta di nada; den 
kunuku di yerba berde E ta pone mi sosega. 
E ta hiba mi na awa trankil pa mi bolbe hanja forsa. 


Cu dolor na nos curason, nos ta participa fayecimento di 
nos ser stima: 


Sra. Mathilde Giel-Vieira de Freitas 
Carinosamente yama “Tita” 
*1 maart 1946 - †2 februari 2024 


Na nomber di su: 
Esposo: Pedro Vidal Giel 


Ruman: † Sra. Vieira de Freitas (Portugal) 


Swa i cunja(nan): 
Ida y †Ruby Dijkhoff 
Ina y †Henk Kolkman 
Andres y Mena Giel Kelly 
Juancito y Marianita Giel Tromp 
Aura y Jovito Tromp Giel 
Freddy y Mercedes Giel 
Rosa Giel 


Iha(nan): 
Lelisia Tromp, Jelitza Giel, Magaly Giel, Marsharl 
Oehlers 


Subrina y subrino(nan): 
Helen, Tico, Rene, Gino Dijkhoff 
Jolanda, Ivonne Kolkman 
Sharine, Jelitza, Jelishka Giel 
Moraima, Angelo Giel 
Junior, Giovanni Perez 
Frederick, Magaly, Susaine Giel 
Laen Willems, Ada y yui 
Melany Perez 


Bon bisinja: Miljenka Franken y Chelo 


Tur su amistadnan, conocirnan, y companjera(o)nan 
di Cas di mi Chepa 
Demas famia(nan): Vieira de Freitas, Giel, Heide, 
Tromp, Dijkhoff, Kolkman, Kelly, Perez, Oehlers, 
Maduro. 


Ta invita pa acto di despedida cual lo tuma lugar na 
Aurora Funeral Home diaranson 7 di februari 2024, 
di 9’or pa 11’or. Cremacion lo tuma lugar despues den 
seno familiar. 


Nos disculpa si den nos tristeza nos por a lubida algun 
nomber. 
Nos ta lamenta cu despues di entiero nos no lo ricibi 
bishita di condolencia na cas. 


Cu gran dolor y tristeza den nos 
curason, mas alabez cu inmenso gratitud 
pa su bida y legacia, nos ta anuncia 
fayecimento di 


Sr. Harold D. Malmberg 


Esposo di sra Maud Malmberg-Brown, Tata di 
Ricardo, Lisette y Giovanni, abuelo di Thalia, 
Ricardo Jr., Samantha, Thiago, Joey y Jamiro y 
bisabuelo di Jayden y Mia. 


Rumanan Hans, Liesje, Milly, Hellen, Lillian y 
Clyde, tur sobrino, sobrina, famia, amistadnan 
y Junta Directiva, Gerencia y Staff di De Palm 
Corporation VBA y tur empresa subsidiario. 


Un gran pionero y visionario di nos industria 
turistico, cu a contribui inmensamente na nos 
pais a bay sosega na paz. 


Juan 14:1-2: 1“No preocupa of rindi na miedo, 
pasobra bo a kere den Dios, awo confia y kere den 
Ami tambe. 2 E Cas di mi Tata tin hopi morada, 
y ami ta bay pa prepara un lugar pa boso.” 


Oportunidad pa condolencia, diahuebs 8 di 
februari 2024 di 6:00 pm pa 8:30 pm na Royal 
Funeral Home 


Acto di entiero y despedida lo tuma lugar na 
Royal Funeral Home, diabierna 9 di februari 
2024 di 9:00 am pa 11:30 am, sigi pa e ceremonia 
di despedida 11:30 am pa 12:15 pm. Acto di 
cremacion lo tuma lugar den seno di famia. 


En bez di flor of krans, famia lo prefera un 
donacion den Harold Malmberg su nomber na 
Centro di Bario Dakota. 


Informacion di Cuenta Bancario: 
•	 
Nomber	 di	 beneficiario:	 Buurt-	 en	 
Sportvereneging Dakota 
•	 
Banco:	Banco	di	Caribe 
•	 
Number	di	Cuenta:	80880301 

Ley di frontera di Senado lo altera asilo na 
Merca cu limite di emergencia y revision 
acelera 


(AP) — Casi tur dia desde 
september, centenares di 
migrante di China, Co- 
lombia y otro pais a pasa 
door di aperturanan den e 
muraya di frontera Meri- 
cano cu Mexico y a cana 
caminda di tera pa entre- 
ga na agentenan Mericano 
y busca asilo. Algun dia, 
mas cu mil ta yega e mon- 
tañanan na San Diego so. 


Mientras nan ta warda pa e 
proceso y pa ricibi un fecha 
den corte, nan ta biba den 
tent y structuranan improvisa 
di taki di mata. E campamen- 
tonan aki probablemente lo 
desaparece bao un ley di Se- 
nado cu lo haci cambionan 
amplio na leynan di inmigra- 
cion, incluyendo permiti un 
autoridad di emergencia di 
frontera cu lo restringi asilo 
ora aresto pa crusada ilegal 
alcansa cierto limite. 


Ademas di e autoridad di 
emergencia, e ley publica 
diadomingo tin meta pa laga 
agentenan di asilo screen 
aplicantenan dentro di 90 dia 
di nan yegada na e pais usan- 
do un standard mas fuerte, y 
pa esnan cu pasa, dicidi riba 
nan caso dentro di otro 90 
dia. Idealmente lo tuma de- 


cision riba casonan den seis 
luna na lugar di seis aña, 
manera ta custumber den 
un sistema atrasa cu mas di 
3 miyon caso. E lo haci esaki 
en gran parti door di gasta 
$4 biyon pa contrata mas di 
4,300 agente di asilo cu lo 
asumi e trabao awo reserva pa 
huesnan di inmigracion. 


E legislacion di $118 biyon, 
cu ta combina seguridad di 
frontera cu ayudo pa Ucrania 
y Israel, ta enfrenta oposicion 
di Donald Trump y su aliad- 
onan cu ta consider’e debil, 
y di algun Democrata y pro- 
gresivo cu ta kere e lo desgara 
e proceso di asilo cu un costo 
humano grave. Si surpasa e 
probabilidadnan teribel, e 
legislacion radicalmente lo 
cambia con ta trata asilo na 
frontera. Asilo awo ta e reto 
dominante di e frontera. 


Bao legislacion di Senado, lo 
suspende asilo pa esnan cu 
crusa ilegalmente ora aresto 
pa crusada ilegal yega un av- 
erahe di 5mil pa dia durante 
siete dia na frontera Mexi- 
cano, of 4mil na discrecion di 
Departamento di Seguridad 
Nacional. E ultimo luna cu 
arestonan diario tabata me- 
nos cu 5mil tabata februari 


2021. 
Tambe lo suspende asilo si 
arestonan surpasa 8,500 den 
un solo dia. 


E “autoridad di emergencia di 
frontera” lo por ta na vigor no 
mas cu 270 dia den su prome 
aña, 255 dia den su di dos 
aña, y 180 dia den su di tres 
y ultimo aña. Muchanan no- 
acompaña lo tin exencion. 


E legislacion lo permiti Se- 
guridad Nacional continua 
usando fiansa humanitario, 
incluyendo e politica di ad- 
ministracion di presidente 
Joe Biden pa permiti hasta 
30mil hende pa luna di Cuba, 
Haiti, Nicaragua y Venezuela 
si nan aplica online cu un 
sponsor financiero y yega na 
un aeropuerto. 


Tambe lo permiti 1,400 per- 
sona pa pidi asilo diariamente 
na crusadanan terestre oficial 
cu Mexico, den un “manera 
safe y ordena” hasta ora e 
emergencia di frontera ta na 
vigor. Esaki efectivamente lo 
preserva un sistema di cita in- 
troduci na januari 2023 cu ta 
permiti hasta 1,450 persona 
drenta Merca tur dia via ter- 
estre. 


Nos ta anuncia fayecimento di: 


Mariela Granada Garcia 
Cariñosamente yama “Tanchi of Tanchi Jela” 
VDA. di Wever 
*27-09-1949 - † 01-02-2024 


Acto di despedida lo wordo anuncia despues 


Lo E seka tur lágrima for di nan wowo, I morto lo no 
eksisti mas: lo no tin nada di rou, nada di yoramento, 
nada di dolo mas, pasobra tur kos di antes a pasa bai. 
Rev. 21:4 


Cu dolor na nos curason, nos ta participa fayecmento 
di nos ser stima: 


Sra. Sheila G. M. Trimon-Lopez 
*22-05-1962 - †04-02-2024 


Acto di entiero lo wordo anuncia despues 

Zelenskyy ta señala cu cambio den liderazgo militar Ucraniano ta 
inminente na un punto critico di e guera 


(AP) — Presidente Ucrani- 
ano, Volodymyr Zelenskyy 
a bisa cu e ta pensando di 
retira e oficial top di eher- 
cito di e pais como parti 
di un reforma mas amplio 
di liderazgo, un posibi- 
lidad cu a sacudi e nacion 
btayando un guera pa stop 
invasion Ruso, y tambe a 
preocupa aliadonan occi- 
dental di Ucrania. 


Zelenskyy a confirma den 
un entrevista cu noticiero 
Italiano, RAI TV publica dia- 
domingo laat cu e tabata pen- 
sando di retira general Valerii 
Zaluzhnyi, e popular com- 
mander-in-chief di forsnan 
arma Ucraniano. El a bisa cu 
e tabata contemplando e mov- 
ida pa sigura cu e pais ta keda 
lidera pa individuonan cu ta 
“convenci di victoria” contra 
Rusia. 


“Un reset, un comienso nobo 
ta necesario,” Zelenskyy a 
bisa. E revision “no ta bay un 
solo persona sino pa e direc- 
cion di liderazgo di e pais.” 


“Mi ta pensando tocante e 


reemplaso, pero bo no por 
bisa aki cu nos a reemplasa 
un solo persona,” Zelenskyy 
a bisa. “Ora nos papia di esaki, 
mi kiermen un reemplaso di 
un serie di lidernan estatal, 
no solo den un sector manera 
ehercito. Si nos kier gana, nos 
tur mester pusha den mesun 


direccion, convenci di victo- 
ria. Nos no por ta descurasha, 
laga nos brasa cay. Nos mester 
tin e energia positivo.” 


Comentarionan di Zelenskyy 
tabata su prome reconoce- 
mento di e posible retiro di 
Zaluzhnyi. E potencial salida 


di e general ya a genera con- 
troversia na Ucrania y a agra- 
da e Kremlin mientras e guera 
ta acerca su si dos aniversario. 


Zaluzhnyi ta ampliamente 
respeta entre miembronan 
di servicio Ucraniano y con- 
sidera un heroe nacional. Ta 


dun’e credito pa atrasa e in- 
vasion completo di Rusia den 
e prome dianan di e guera, y 
expertamente rechasa e tru- 
panan di Moscu. 


Alcalde 
di 
Kyiv, 
Vitalii 
Klitschko a critica e posibi- 
lidad di retiro di Zaluzhnyi, 
bisando cu tabata danki na 
e liderazgo di e general cu 
“hopi Ucraniano en berdad 
ta confia e forsanan arma.” E 
alcalde di capital Ucraniano ta 
un critico di presidente Zel- 
enskyy, mientras e presidencia 
a acusa oficina di Klitschko di 
ineficiencia. 


No ta cla ken por reemplasa 
Zaluzhnyi y si su sucesor ta 
bay comanda e mesun nivel di 
respet di trupanan Ucraniano 
y lidernan di defensa stranhe- 
ro. Su retiro por genera riesgo 
di degrada moral na un punto 
critico di e guera. 


Segun medionan Ucraniano 
y occidental, Zelenskyy a pidi 
Zaluzhnyi renuncia siman 
pasa, pero e general a nenga. 
Zaluzhnyi no a comenta pub- 
licamente riba e reportahenan. 


Blinken ta bolbe Medio Oriente pa pusha pa acuerdo di rehen y un plan pa Gaza 


(AP) — Secretario di Es- 
tado Mericano, Antony 
Blinken a reuni cu prins 
di Saudi Arabia ayera na 
comienso di su di cinco 
bishita na Medio Oriente 
desde inicio di e guera na 
Gaza, sperando pa pusha 
cu un potencial acuerdo di 
alto al fuego y un plan pa 
despues di e guera, mien- 
tras ta purba baha tension 
regional. 


Pero riba tur tres area aki e 
ta enfrenta retonan mayor: 
Hamas y Israel ta publica- 
mente den desacuerdo riba 
elementonan clave di un po- 
tencial tregua. Israel a rechasa 
e yamado di Merca pa un ca- 
minda pa un estado Palestino, 
y aliadonan militante di Iran 
den e region a mustra tiki 
intencion di keda disuadi pa 
atakenan di Merca. 


Mientras tanto na Gaza, 
Hamas a cuminsa aparace back 
den algun di e areanan mas 
devasta despues cu forsanan 
Israeli a retira, un indicacion 
cu e meta central di Israel pa 
caba cu e grupo ta keda elu- 
sivo. Imagennan di video for 
di e mesun areanan ta mustra 


gran destruccion, cu casi tur 
edificio destrui of daña. 


Minister di Defensa Israeli, 
Yoav Gallant a bisa cu eher- 
cito ta bay continua su op- 
eracionnan den nort di Gaza 
pa varios luna y continua su 
obhetivo principal den sur, 
unda e ta pega den bataya 
pisa pa varios siman, te cu tin 
“control completo” di e teri- 
torio. El a bisa cu e ofensiva 
eventualmente ta bay alcansa 
e pueblo di Rafah, den fron- 
tera cu Egipto, unda como 
1.5 miyon Palestino desplasa 
a busca refugio. Egipto a bisa 
cu un lansamento Israeli na e 
frontera lo menasa un acuerdo 


di paz entre e dos pais firma 
mas cu cuatro decada atras. 


Blinken a reuni cu prins 
Mohammed bin Salman tiki 
despues di yega e capital Sau- 
di, Riyadh. Oficialnan Saudi 
a bisa cu e reino ainda ta inte- 
resa den normalisa relacion cu 
Israel den un acuerdo poten- 
cialmente historico, pero sola- 
mente si tin un plan creible pa 
crea un estado Palestino. 


Blinken a “subraya e impor- 
tancia di atende necesidadnan 
humanitario na Gaza y preveni 
mas expansion di e conflicto” 
y hunto cu e prins a discuti “e 
importancia di construi un re- 


gion mas integra y prospero,” 
segun Departamento di Es- 
tado a bisa den un declaracion. 


Pero un acuerdo asina ta parce 
leu mientras e guera ta conti- 
nua na Gaza. E guera a destrui 
areanan grandi di e teritorio, 
desplasando 85% di su pobla- 
cion y pushando su residen- 
tenan den hambruna. 


Prome minister Israeli, Ben- 
jamin Netanyahu a priminti 
di continua e guera te ora cu 
Israel caba cu habilidadnan 
militar y gobernante di Hamas 
y gana e regreso di e mas di 
cien rehen cu e grupo militar 


ainda tin secuestra despues di 
e atake dia 7 di october ultimo 
cu a duna inicio na e guera. 


Hamas y otro militantenan 
a mata como 1,200 persona, 
mayoria civil, den e atake, y 
a secuestra como 250. Mas 
cu 100 rehen, mayoria di nan 
mucha y hende muhe, a keda 
libera durante un alto al fuego 
di un siman na november a 
cambio di liberacion di 240 
Palestino deteni na Israel. 


Reuniendo cu trupa dialuna, 
Netanyahu a bisa cu Israel a 
derota 18 di e 24 batayon di 
Hamas, sin duna evidencia. 

Cambodia su pais den mando a acusa cu un activista di derecho a 
difama e partido y ta pidi 500,000 pa dañonan causa 


(AP) - Abogadonan di 
Cambodia su Cambodian 
People’s Party a otorga 
un demanda dialuna bao 
ordo di e partido su lider, 
ex Prome Minister Hun 
Sen, acusando un activista 
di derechonan lider di di- 
famacion y pidiendo com- 
pensacion 
pa 
dañonan 
causa. 


E keho a ser otorga na Corte 
Municipal di Phnom Penh 
contra Soeng Sen Karuna, 
hefe diputado di Cambo- 
dia su grupo mas grandi di 
derechonan 
ADHOC. 
E 
demanda aki ta sigura cu re- 
marcanan haci pa Soeng Sen 
Karuna ta causa deshonor na 
e partido. Corte ta anticipa di 
determina cua ley lo ta aplica- 
bel pa e keho. 


Tabatin 
casonan 
anterior- 


mente den cual oposicion po- 
litico di e partido a ser ordena 
paga dañonan causa despues 
di ser declara culpabel di di- 
famacion. 


E keho , segun un copia mira 
pa The Associated Press, ta 
referi na comentarionan cu 
Soeng a haci den un entrevis- 


ta recien den cual e ta acusa cu 
e partido a usa e pais su corte 
como herment pa stroba y 
intimida su oposicion politi- 
co. E demanda ta acusa cu e 
remarcanan tabata exagera y 
deshonesto ademas di causa 
cu e publico lo odia e partido 
prome cu e eleccion di Se- 
nado e luna aki. E entrevista 


a ser publica online pa The 
Cambodia Daily, un website 
di noticia basa na Merca cu a 
evoluciona for di un corant di 
e mesun nomber cu a stop di 
publica na Cambodia den aña 
2017 a causa di un disputa di 
impuesto cu gobierno, cual 
den e tempo aki tabata lidera 
pa Hun Sen. 


Den e respuesta na e deman- 
da, Soeng Sen Karuna a bisa 
cu e entrevista tabata den sos- 
ten pa fortalece husticia social 
y democracia sin cu ta sirbi e 
meta di cualkier partido po- 
litico. El a bisa cu e no taba- 
tin intencion di ataca ningun 
partido politico ni tampoco 
individual, y cu cualkier per- 
sona cu ta bisa cu e tabata 
atacando un partido specifico 
tabata birando su palabranan. 


Hun Sen riba diadomingo a 


anuncia su intencion di en- 
trega un demanda. 


“No tin mas tolerancia for di 
mi persona na boso tur mas 
ora cu bo ataca mi persona of 
Cambodian People’s Party. 
Boso a yega di tin tolerancia 
cu nos?” Hun Sen a bisa den 
un publicacion riba Face- 
book. 


“Mi kier clarifica cu Cam- 
bodian People’s Party no lo 
duna un chens na ningun in- 
dividuo pa insulta nos partido 
mas. Nos mester haya husti- 
fica pa nos mes via e sistema 
di corte,” el a declara. 


Hun Sen di 71 aña a retira 
como Prome Minister augus- 
tus ultimo despues di lidera 
Cambodia pa 38 aña. Su yiu 
homber, Hun Wanet, a bira 
su sucesor. 


Spaña ta bisa cu mas di 
1,000 migrante a yega 
Islanan Canario den 3 dia 


(AP) - Mas di 1,000 mi- 
grante for di paisnan Sub- 
Sahara a yega Spaña su 
Islanan Canario den 18 
boto durante e ultimo 3 
dia, Spaña su servicio di 
rescate marino a informa 
dialuna. Un curpa a ser 
haya riba un di e botonan. 


E archipielago noord-west 
di Africa a mira un aumento 
den yegadanan di migrante 
den simannan recien mien- 
tras mas persona for di West 
Africa ta cuminsa e biahe 
peligroso. Oficialnan ta bisa 
cu 7,270 migrante a yega den 
januari, mas o menos e me- 
sun cantidad cu loke a mira 
den e prome 6 luna di 2023. 
Mayoria di e boto ta sali for di 
Mauritania. Prome Minister 
Pedro Sanchez y President di 
Comision Europeo Ursula 
von der Leyen lo bishita e 
pais riba diahuebs pa encu- 
rasha e autoridadnan purba 
combati y evita e salidanan. 


Spana y e Union Europeo tin 
acuerdonan di cooperacion 
cu ambos Mauritania y Sene- 


gal pa purba reduci e cantidad 
di migrante cu ta yegando e 
isla riba boto. Sinembargo al- 
gun di e hobennan ta insisti 
pa core e riesgo y ta bisa cu 
tin demasiado tiki oportuni- 
dad y problemanan politico 
den nan pais. Spana su min- 
isterio interior a bisa cu un 
record di 55,618 migrante a 
yega via boto, mayoria di nan 
den e Islanan Canario, aña 
pasa, cual ta mas cu dobel e 
cantidad cu a mira den e aña 
anterior. 


E organisacion Caminando 
Fronteras ta bisa cu mas di 
6,600 migrante a fayece pur- 
bando di yega Spaña via boto 
aña pasa, mayoria di nan via 
e ruta Atlantico. E figura ta 
mas cu dobel di e cantidad cu 
e organisacion a reporta den 
aña 2022. 


Caminando Fronteras ta bisa 
cu nan ta colecta nan figu- 
ranan for di famianan mes di 
e migrantenan ademas di es- 
tadisticanan reporta pa e or- 
ganisacionnan y servicionan 
di rescate. 


